text:
Resientemente Nashonan Uni Komite Ehekutivo Boneiru, konosi komo NUKEB den asosiashon ku Bonaire Human Rights a organisa un tayer di trabao “Train the Trainer” na Captain Don Habitat pa un grupo di asosiadonan di e partidonan I miembronan di e komite ehekutivo.
Palabra di bon bini I motibu dikon un tayer riba e topiko di lista di Nashonan Uni a ser duna pa e lidernan ku ta Sr Aljano Emerenciana di 1 UPP, Sra Suzy Thode di URB I Sra Marugia Janga di FSP.
E programa ku a dura henter dia, ku un lunch-break, a ensera presentashonan pa Sr Sedney Marten, “Introdukshon tokante e komite NUKEB” I “Bonaire su status aktual pa ku re-listing I artikulo 73 di Karta Magna di NU” I “Resumen di e evaluashon den ki grado Bonaire tin su propio-gobernashon segun normanan internashonalmente rekonosi”. Un foto-raportahe “The journey to Freedom” presenta pa Sra Davika Bissessar I Sr Ilyas Fdis ku ta studiante I ta di United Nations Student Association I di Universidat di Amsterdam ku ta koriendo stage serka Bonaire Human Rights Organization. James Finies a duna presentashonan :”E nifikashon di Teritorionan-Sin-Propio-Gobernashon di Nashonan Uni” I “Kon nos lo pone Bonaire bek riba lista di Nashonan Uni” I “Benefisionan di re-listing”.
Despues di e presentashonan I preguntanan I diskushonan tur partispantenan a pasa un test pa evalua ku e informashonan a wordu kapta ku e meta pa por sigui komparti esaki ku otro suidadanonan.
A konta ku entre otro partisipashon di Korsou di Plataforma di Pueblo ku tambe ta aspira I ta kaminando e trajekto di Nashonan Uni, ku ta aktivista di derecho humano Sr Marlon Regales I presidente di SEDA Sra Meyrtha Leetz-Cijntje. Un nota spesial ta e partisipashon aktivo di tres ex-deputado ku ta Sra Marugia Janga, Sr Edsel Cicilia I Sr Frensel Janga ku a eksperiensa nan mes en persona e systema defisiente di gobernashon ku e evaluashon ku a keda kompleta na final di anja pasa ku a determina ku e aktual status politiko di Bonaire no ta kumpli ku e minimo standardnan rekeri pa Nashonan Uni I Ley Internashonal.
Na final di dia tur partispantenan a risibi un sertifikado di partisipashon I ku e informashon risibi durante e tayer I dia di trabao ta ekipa nan ku sufisiente konosementu pa por sigui komparti I konsientisashon di esaki na pueblo Boneriano.


c: text/html

text:
ORANJESTAD – 7 di Januari 2014: Na final di aña 2014, e mandatario encarga cu enseñansa na nos isla, Minister Michelle Hooyboer-Winklaar a yega na un acuerdo cu Universidad di South Carolina (USC).
E acuerdo aki ta encera un beneficio hopi grandi pa nos studiantenan cu ta desea di sigui nan estudio na Merca pero principalmente na e estado aki.
E acuerdo entre Gobierno di Aruba y e estado di South Carolina ta nifica un reduccion substancial di e gastonan di estudio pa nos studiantenan di Aruba. Antes tur hoben di Aruba lo mester a paga e international/non resident tuition fee cu ta un total di $29.440,- pa aña. Awor cu e acuerdo e in-state tuition fee cu nos hobennan ta bin na remarca pe ta $11.158,- pa aña incluyendo e technology fee.
E siman aki un delegacion di Universidad di South Carolina encabesa pa Presidente di Universidad di South Carolina, Professor Harris Pastides, Dr. Allan Miller, Professor Robin Pietro, Miss Ann Miller, a yega Aruba pa conoce un poco mas nos isla y de paso y primordialmente bishita diferente persona y otro stakeholders cu a hunga un rol di importancia den e acuerdo aki.
Durante e estadia nan a bishita Colegio EPI, Dr. Horacio E. Oduber Hospitaal, waf na Barcadera, Aruba Ports Authority y naturalmente Universidad di Aruba. Dialuna mainta e delegacion a haci un bishita cerca e mandatario y tambe a haci uzo di e oportunidad y a bishita Minister President Mike Eman.
Un punto sigur cu a resalta ta e charla di President Pastides di Universidad di South Carolina. E charla a tuma luga na Universidad di Aruba y a toca e tema “Challenges (and joys) of American Higher Education Today”. Un tema sumamente interesante, relevante y actual. Specialmente pa esunnan cu tin interes den studia na Estados Unidos.
Durante e charla Professor Harris Pastides a elabora riba tur posibilidad cu e studiantenan tin pa haci nan temporada di estudio mas barata y tambe mas eficaz. Un studiante por ehempel por tuma e posibilidad di termina su estudio den 2 aña y mey y baha e gastonan den forma remarcabel. Pero tambe e posibilidad di traha den campus a ser treci dilanti. “Nos ta garantisa un servicio personal, nos ta yuda den tur detaye, e alumno ta haya den Universidad di South Carolina un cas.”
“Mundo ta interactivo y chikito y ta keda na cada un di nos pa haci nos mundo grandi. Yegando na acuerdonan manera esun cu Universidad di South Carolina nos ta engrandece esaki”, asina Minister Michelle Hooyboer–Winklaar a remarca.
“Mi meta ta pa habri mas oportunidad pa opcion pa nos studiantenan. Esey ta esencial. Mas escogencia pa hisa e chens di exito. Pasobra na final di dia loke ta conta ta e diploma den man. Hecho ta cu nos studiantenan cu ta studia na Merca of Canada ta termina nan estudio exitosamente, y mas rapido.”
Loke si ta keda importante ta pa escoge un scol y programa di nivel halto, cu un reputacion solido. Nos ta orguyoso cu na Aruba mes nos universidad ta considera uno sumamente profesional y di calidad, reenforsa door di 2 facultad acredita, y sin USC ta wordo considera como un “top school” na Merca.
Universidad di South Carolina conoce 16 diferente facultad, variando di facultad di business, educacion, engineering, ciencia y arte y tambe public health. Actualmente e Universidad ta ofrece un cantidad grandi di estudio, sea na nivel di bachelor, master, doctorado of cursonan individual.

robotstxt: allowed

filter: keep


text:
Flexibilisacion di e medidanan no nifica cu e risico of peliger di contrae covid a pasa.
ORANJESTAD, 26 november 2020
Segun resumen di awe 8 persona a recupera, a registra un total di 13 caso nobo di Covid-19, di cual tur ta residente, cantidad di testnan ehecuta ayera ta 388 (porcentahe di positivo localmente awe ta 13%).
Activo tin awe ta 106 caso, cantidad di fayecido relaciona cu Covid-19 ta na 45.
Hospital ta informa cu tin un total di 8 persona interna di cual 2 ta den Cuido Intensivo y 6 isola riba piso general.
Segun datos di e cifrasnan por observa cu e casonan ta subiendo poco poco. Ta tumando nota di clusternan cuta formando cu mas frecuencia. Sea den seno familiar, na pia di trabou of despues di actividad social entre amigonan.
Ta urgi cada persona pa sigui proteha bo mes na tur instante. Bo no sa kende por tin e virus pa cual motibo bo mester sigui proteha bo mes.
E yamado ta na comunidad pa den e dianan di fiesta venidero, sigui mantene distancia, sigui aplica higiena, sigui uza tapaboca, sigui test pa covid sibo tin sintoma, sigui mantene isolacion of cuarentena ora bo wordo instrui, sigui cumpli y sigui cuida. Di forma aki nos lo por disfruta di e dianan festivo sano den compania di nos famia y sernan stima.
Aruba ta conta cu bo!


text:
Den nos edicion di e siman aki di nos column special tocante Papiamento, e biaha aki nos ta trata e uso di e palabra ‘na’. Splica di unda e uso di e palabra ta bin ta un poco complica. Ta parce cu e tin mas tanto su origen den Portugues, segun nos opinion. Por ehemplo: den e frase ‘el a yega na cas’ ta parce cu esaki tin similaridad cu Portugues: ‘ele chegou na casa’. Otro ehemplo por indica e mesun similaridad: “e restaurant ta localisa na awa/costa”. Den otro uso ta mas dificil pa detecta un relacion den pasado cu un otro idioma particular, por ehemplo: el a yega na tempo. Na Portugues ta bisa ‘ele chegou a tempo’, mescos cu na Spaño ta bisa: “él llegó a tiempo”. Posiblemente toch tin mas un relacion cu Portugues, unda na cierto momento na Papiamento probablemente no tabata haci distincion mas entre e forma ‘a’ y e forma ‘na. Pa splica esaki: na Portugues ‘na’ ta e fusion di ‘em a’; na Spaño ‘en la’, pues den e caso di ‘na casa’ lo tabata bisa anteriormente ‘em a casa’ (Spaño: ‘en la casa’).
E forma di modifica uso di palabra, o den e caso aki di scoge un solo forma pa dos diferente, no ta nada straño den desaroyo di lenga crioyo manera Papiamento, cu a incorpora tanto cos di tanto diferente idioma.
Uso corecto di ‘na’
Regularmente nos ta topa tambe cu e uso incorecto di ‘na’ o cu ta reemplaza ‘na’ pa otro palabra. Por ehemplo nos sa lesa den noticia cu “a condena e sospechoso pa binti aña di prison”, mientras cu lo corecto ta pa skirbi o bisa “a condena e sospechoso na binti aña”. Na e dos idiomanan di referencia importante, Portugues y Spaño, den ambos caso ta papia di ‘condenar a 20 años/anos’. Regularmente nos ta tende o lesa tambe cu ta papia di ‘dedica algo pa un persona’ loke ta sin mas incorecto y mester ta ‘dedica na un persona’. Igualmente tambe sa mira ‘referi pa’ cu mester ta ‘referi na’.
Den o na?
Den cierto caso nos ta topa cu forma di expresa, unda ta aplica ‘na’ banda di, o na lugar di ‘den’. E uso corecto ta depende di cierto circunstancia cu no semper ta ampliamente conoci, ta nos impresion. Aki bon conocimento di e idioma ta importante. Por ehemplo: ‘den un aña’ o na un aña ta significa dos cos diferente, cu un aplicacion bastante compleho. Por ehemplo nos ta bisa: “den un aña el a logra caba”. Lo por a bisa tambe “dentro di un aña el a logra caba”, refiriendo na e periodo di un aña, sin cu e ta igual na un aña di calender. Den otro caso, por ehemplo unda ta referi na pasado, o na un aña o siglo/decada particular, no ta aplica ‘den’, sino ‘na’, por ehemplo: “el a nace na aña 1920 y a fayece na 2012”. Tin otro caso unda ta scucha ambos version, por ehemplo ta bisa: “no ta sigur si den aña 2021 lo surpasa presupuesto”; o ta bisa “no ta sigur si na aña 2021 lo surpasa presupuesto”. Nos preferencia ta pa e ultimo aki.
Uso excesivo di na
Nos ta topa tambe cu version den nos idioma unda ta haci uso innecesario di ‘na’. Por ehemplo, nos ta bisa “te unda bo ta yega” o “te na unda bo ta yega”. Ambos ta significa mesun cos y ambos forma ta di uso amplio. Nos no lo boga pa elimina e forma cu ‘na’ aden, ta parce nos cu ambos ta di uso general y acepta.


text:
WILLEMSTAD –Representantenan di Soy Venezuela a manda un karta na Stef Blok, e minister hulandes di asuntu eksterior, pidiendo esaki pa trata humanitariamente ku e venezolanonan ku ta huyendo pa motibu di e krísis na Venezuela.
Den nan karta, Milos Alcalay, Diego Arria i Victor Rodríguez Cedeño, kende ta èks embahadornan pa Venezuela na Nashonnan Uni, a indiká ku ya tres mion persona a hui e pais pa motibu di e ‘tirania di Nicolás Maduro’.
Hulanda, Kòrsou i Aruba no ta rekonosé e venezolano komo refugiado i lo deporta esaki, apesar ku UNHCR resientemente a deklará e situashon na Venezuela komo un krísis humanitario. E èks embahadornan a asta pidi Hulanda protekshon pa e venezolano, komo e bisiña europeo mas serkano, i a ekspresá preokupashon pa e deportashon struktural fo’i Aruba, Kòrsou i Boneiru.
Marianne Goiri González di VENEX
Angelica Villalobos for di Chile
Patricia Betancourt Brujas, representante di VenEuropa, a asta tilda Hulanda di ta más interesa den proteha e interesnan ekonómiko na Venezuela, promé ku ekstende un man humanitario.
Provishon spesial
VENEX a indiká ku espesialmente vulnerabel pa kai den ilegalidat, ta e kasi dos mil venezolano ku ya a atkerí un permiso di estadia of trabou temporal. Pa motibu di e situashon na Venezuela, nan no por yega na un sertifikado di nasementu of renoba nan pasport ku a vense pa asina renoba nan pèrmit, Marianne Goiri González di VENEX ( venezolano organisá na Kòrsou) ta splika.
VENEX ta supliká gobièrnunan di Hulanda, Kòrsou i Aruba pa introdusí un provishon spesial pa e refugiadonan akí pa asina nan no kai den ilegalidat.
Un mucha ku nase na Kòrsou unda tur dos di su mayornan ta estranhero, outomátikamente e ta haña e nashonalidat di su mayornan i nan mester saka su pasport di nan pais natal promé ku por hasí kualke tramite pa legalisashon.
Pa motibu ku pa basta tempu no tin papel na Venezuela pa drùk e dokumentonan ofisial, e mucha ta keda ilegal na Kòrsou, Goiri ta splika.
Mucha ilegal
Esei tabata e situashon di Angelica Villalobos i su famia, kende a muda pa Kòrsou na 2015. Na 2016, Angélica a haña
un pèrmit pa seis luna, pero su kasá nunka a haña su papelnan. “Mi yu hòmber mas chikí a nase na Kòrsou, pero mi papelnan a bin kla despues ku mi yu a nase”, Villalobos ta splika. “Danki Dios mi kasá tin dòbel nashonalidat venezolano i colombiano, ku nos por a pidi un pasport colombiano pa mi yu ku a nase na Kòrsou.”
Na 2017, famia Villalobos finalmente a bandoná Kòrsou, pa despues di un periodo kòrtiku na Colombia, a kontinuá pa Chile. “Nos tin aproksimadamente tres luna na Chile i ya nos a haña nos pèrmit di estadia.”


text:
E peticion por escrito mester contene informacion di e permiso cu mester wordo revoca y di e negoshi en cuestion, manera nomber di e doño (eenmanszaak), socio di v.o.f., compania of otro persona huridico y/of director(nan) di un compania. Por entrega e peticion na Helpdesk di Departamento di Asunto Economico, Comercio y Industria.
Peticion pa revoca permiso otorga door di Minister di Asuntonan Economico - DEACI
Descripcion
Segun e Ordenansa pa permiso pa lanta un negoshi (Vestigingsverordening Bedrijven) e minister di Asunto Economico por hala un permiso otorga aden, sea conforme articulo 7 di e ordenansa of riba peticion di esun(nan) cu a haya e permiso.
Unda pa pidi'e? / Mas informacion na
Seccion Vestiging van bedrijven – helpdesk, number di oficina 15. Telefon 521-2400 ext. 250 di Departamento di Asunto Economico, Comercio y Industria.
Con mi tin di pidi'e? / Kico mi tin di hasi?
Kico mi tin di hiba cu mi?
E peticion por escrito y documento, si ta aplicabel, cu mester entrega. Por ehempel e notula den cual tin para cu e director a renuncia, disolucion di contracto y otro documento.
Kico ta e condicionnan?
E peticion mester ta firma pa e doño, socio y/of director of esnan cu nan a autorisa (esnan cu tin machtiging).
Cuanto e ta costa?
Pa tratamento di e tipo di peticion aki, no tin gasto/stampia envolvi.


text:
Na e momentunan akí e biógrafo merikanu Kathleen Brandt-Carey ta traha riba un biografia di George Maduro. E buki titulá ‘Kabayero sin temor ni tacha’ ta sali dia 15 di yül 2016. E dia ku George Maduro lo a kumpli 100 aña. E biografia ta sali publiká na editorial Unieboek|Spectrum.
Kathleen Brandt-Carey ta deskribí George Maduro su bida kòrtiku pero intensivo ku hopi sintimentu pa ambiente i detaye: su añanan komo mucha na Kòrsou, su amigunan superior na Den Haag i Leiden, su gran i dushimarga amor, Hulanda bou di okupashon i e movementu di resistensia. E ‘Maduro’ tras di Madurodam ta resultá di ta un yònkuman kompleho, kariñoso i inspirador, pa ken idealnan tabata mas importante ku seguridat i ku hasta bou di e sirkunstansianan di mas teribel no tabata pèrdè kurashi. Tur esaki ta bin dilanti den un biografia koutivante di un hèroe di guera simpátiko.
Kathleen Brandt-Carey ta un outor ku tin mas buki riba su nòmber. E ta famia leu di George Maduro.
E biografia di 368 página ta sali na hulandes i na ingles i ta optenibel na e eksposishon.
Kathleen Brandt, outor di e biografia George Maduro
“Aunke e no a enkontrá amor berdadero, sí el a enkontrá amistat berdadero i esei a forma su bida i algun biá tambe salba su bida (ora el a bai biba na skondí) E mes tambe tabata un bon amigu: ‘un amigu di bèrdat’, manera un di su amiganan a bisa. “Amistat berdadero ta un arte; e tabata poseé e arte akí.”


text:
News
COA di bishita na Centro Deportivo Playa
Hunto cu DVG, FFD y IBISA COA a bishita Colegio Arubano
Bishita di COA hunto cu DVG, FFD y IBISA Aruba na Centro Deportivo Playa(Colegio Aruba)
Diahuebs anochi, Comite Olimpico Arubano hunto cu Directie Volksgezondheid, Fundacion Facilidadnan Deportivo y IBISA a haci un bishita di cortesia y tambe di control na e federacion di badminton, Aruba Badminton Bond kendenan ta e di dos federacion cu a haci entrega di nan protocol pa e normal nobo cu tur federacion mester a traha.
Prome Sr. Franklin Abath di Stichting CDP a duna un splicacion di e acomodacion conoci tambe como gymzaal di Colegio Arubano. Mester bisa cu ainda tin cu haci algun cambio na e acomodacion. Su persona a elabora riba covid y su efectonan mientras siman pasa a habri e salanan. E inicia cu e parti sanitario y camerin mientras e coolers no a sera paso Colegio Arubano ta haci uso di esakinan. Varios huisregels a cambia of bini acerca, manera e uso di bo mesun boter. Tambe deportistanan so por drenta, mayornan no. Tin handsanitazer na porta, unda COA lo yuda cubri e gastonan di handsanitizer. Tur 24 federacionan miembro di COA a haya un budget pa por ehempel cumpra y bestel handsanitizer/flyers/pijltjes abou. E plan di mas grandi ta pa cambia luznan pa led
Tambe e comision a haya un paseo den henter e sala unda a inspeciona e baƱonan, 3 diferente sala unda ta practica deporte. Na final a reunie cu e diferente coachnan di badminton pa asina wak kiko a ser hasi pa yuda e atletanan pa cuminsa cu nan deporte.
Mas den siman e Comision lo bishita BMX na Streetwise.


text: KRALENDIJK – Mayornan ku tin yu(nan) ta bishitá Skol Amplio Papa Cornes ta hopi desgustá debí na e situashon ku tin na e skol apesar ku tin otro alternativa. Ta trata di e situashon kaminda mayor mester baha e muchanan pa drenta e kurá di skol, loke ta un situashon fastioso. Esaki parti patras di e skol den e area di Nort’i Saliña. E situashon aki ta kousa ku tráfiko ta pega i forma fila. Por poko tin choke entre vehíkulo na e sitio. Muchanan ta kana pasa mei mei di outonan ku tur e konsekuensia. Tambe debí ku áwaseru ta kai e dianan aki, e ta kousa molèster pa pasa den lodo i drenta kurá di skol. Malkontentu serka mayornan ta pa motibu ku tin otro alternativa i ta nenga di hasié posibel pa por drenta di e otro porta (entrada prinispal na Kaya Leiden) kaminda si e situashon ta stabil. Mayornan ta pidi direktor di skol Charlotte Dortalina, pa duna atenshon na e situashon, pa por aliviá e muchanan di e situashon fastioso pa drenta kurá di Skol Amplio Papa Cornes. Potrèt ta ilustrá e situashon ku diferente outo pará den fila i e otro sitio, e entrada ku ta stabil na Kaya Leiden ku no ta den uzo pa motibunan deskonosí.


text:
Fundashon FORMA a yega na final di aña eskolar 2020-2021, un aña basta turbulento ku dor di
un pandemia tabata basta difísil pa hopi studiante.
43 studiante ku a bai eksámen di MBO1, a slag pa nan diploma,
10 Asistente di Horeca,alimentashon i industria di alimentashon,19 Asistente di Servisio i Kuido,
4 Asistente di Konstrukshon i 10 Asistente Benta i komersio.
40 ku a sigui e trayekto di Beroeps Begeleidende Leerweg i 3 e trayekto di Beroeps Opleidende
Leerweg.
Djamars dia 6 di yüli 2021, atardi entre 4or i 8or di anochi e studiantenan ta haña nan diploma
via di un asina yamá ‘drive thru’ ku lo luma luga na Sporthal Jorge Nicolaas riba Kaya
Amsterdam.
Prensa lo ta áltamente invitá pa presensiá e momentunan memorabel pa e studiantenan akí.
Danki di antemano
ENTREGA DI DIPLOMA 2020-2021 FUNDASHON DI FORMA
Fundashon FORMA a yega na final di aña eskolar 2020-2021, un aña basta turbulento ku dor di


text:
DIA 24 DI SEPTEMBER 2021 TA BIRA UN DIA CRUCIAL PA BISA AYOO NA MALGOBERNACION Y NA E NEO-COLONIALIS
Aki un aña exactamente pueblo di Aruba lo bay urna electoral pa eligi su representantenan pa asina forma un gobierno cu lo mester bay goberna nos pais. Ohala cu pa e tempo ey e crisis di COVID-19 ta tras di lomba y nos lo ta recuperando di e desaster aki. E crisis, aparte di e complicacion ocasiona riba tereno humano, medico y di economia, a habri wowo di hopi pa e forma cu nos pais a wordo goberna. Algo cu nos di UPP a bin ta mustra riba dje caba desde 2013/2014. E crisis a yuda nos como Pueblo y como pais compronde cu mester deshaci di tur loke nos a tuma como normal y como "granted".
Ta bin na mente e expresion di Winston Churchill na ocasion di e fundacion di Nacionnan Uni despues di guera mundial 2: "NEVER WASTE A GOOD CRISIS"! Ela usa e palabranan aki pa mustra cu nos mester siña di loke nos NO a haci bon pa introduci REFORMANAN concreto. UPP ta di opinion cu nos situacion ta comparabel cu e desaster di Segunda Guera Mundial. P'esey nos no por permiti pa reformanan fragmenta y como "windowdressing"wordo presenta atrobe, pero tampoco por permiti pa "COLONIALISMO" haci su entrada riba nos Isla. E reformanan mester marca un cambio REAL, necesario pa salbaguardia nos Estado di Derecho cu awor ta core peliger di anexacion (colonialismo) pa motibo di MAL GOBERNACION!
Pa realisa e reformanan necesario ta di suma importancia pa nos acepta cu ta nos mesun gobiernonan ta autor intelectual di e desaster financiero/economico. No por tira culpa riba e pandemia so, pasobra ya prome cu esey Hulanda tabata menasa di interveni. UPP for di 2014 a mustra riba e hecho aki y a haci e peticion pa crea un union den forma di un plataforma nacional. E peticion no haya acogida. E gobierno actual a prefera di keda usa palabra y promesanan bunita pa tene e pueblo bou control y contento. Un modus operandi cu a yuda e partidonan cu a goberna nos Isla durante e ultimo 11 aña yega na poder. Un poder cu parce ta mas importante cu e interes general di nos poblacion. Mal gobernacion sinembargo a duna mas forsa na e deseo di algun politico Hulandes, particularmente esnan neo-liberal, pa expansion di e teritorio cu nan lo kier tin mando riba dje. Esaki ta exactamente loke siglonan pasa e colonialista tabata kier. Y awor no ta diferente, nan ta drenta den nos pais cu bunita storia y un saco di placa pa abusa di e situacion di crisis, no solamente dor di COVID-19, pero mas tambe dor di MALGOBERNACION.
E pueblo Arubano a obtene SU derecho di autodeterminaci por medio di un referendum. E derecho aki ta uno FUNDAMENTAL y HUMANO cu ta NON-NEGOTIABLE. Esey no kiermeen cu e pais no por ta den un circumstancia cu e mester di ayudo aheno pa FORTIFICA e autonomia cu ela obtene a base di su derecho inalienabel di autodeterminacion. Sinembargo esaki HAMAS por sosode dor minamento di e derecho aki. A base di articulo 73 di e Carta Magna di Nacionnan Uni, Hulanda como un poder colonisador tin e OBLIGACION pa yuda su ex-colonianan pa bira "SELF GOVERNING TERRITORIES".
E 2 "consensus Rijkswetten" Hulanda ta haciendo net lo contrario. Ta usa e argumento di "onbehoorlijk bestuur" pa bin "re-colonisa" Aruba. Lamentabelmente nos tin un gobierno cu NO por contradeci e argumentonan aki y ta bay den un negosacion of combersacion pa mina e derecho di autodeterminacion di e pueblo Arubano. Lamentabelmente nos ta constata tambe cu e.o. e gobierno POREDmep por biba cu e hecho cu kier flexibiliza e LTU, cu lo por nifica cu e ARUBIANO lo ta riba e "SPEEDWAY 2 HELL". Votando pa UPP esaki lo NO pasa. Nos ta para 100% tras e re-introduccion di e SWISS-MODEL!!
Ta p'esey e eleccion di 2021 ta e ultimo oportunidad di e pueblo Arubano pa caba cu e epoca di MALGOBERNACION y NEO-COLONISACION. UPP ta di opinion cu nos unico salida y salbacion ta pa nos bay un eleccion cu e mannan di e politiconan mara y cu algun leynan necesario pa fortifica nos Status Aparte mas ainda y mustra mundo henter cu nos ta MERECEDOR di nos Status Aparte. Asina ey nos lo percura pa e tendencianan colonialista di Hulanda lo NO tin exito. E eleccion tin 2 opcion sea Aruba lo sigui wordo goberna "con cu ta" of nos ta bay haci loke Churchill a bisa "NEVER WASTE A GOOD CRISIS". Y con nos ta hasi esaki? Para hunto cu UPP den e "Accion pa Libera Aruba" pa caba cu e epoca di opresion cu a wordo ocaciona dor di MALGOBERNACION y lo por continua dor di e NEO-COLONIALISMO.
Pues e desicion ta den man di pueblo. Votando pa UPP lo nifica cu NOS LO CABA CU MALGOBERNACION (AVP/MEP) Y NEO-COLONIALISMO (HULANDA).
Partido UPP
Booshi Wever
23 september 2020


text:
WILLEMSTAD — Planifikashon deportivo ta di mayor importansia di den preparashon di un deportista. Atletismo di Kòrsou den kuadro di un formashon pa su coachnan ta organisando un serie di tres charla pa trata e tema tan interesante aki. E tres charlanan aki lo ser duna pa personan ku eskperensia amplio den e materia aki. Ayera tabatin e prome charla ku tabata na enkaro di coach Wendell Prince ku tin mas ku 40 anja di ekspernsia komo coach i ku a sa di entrena diferente atleta riba nivel mundial. E seshon ku a trata temanan hopi interesante tabata bon bishitá.
Djaluna awor dia 16 di mei, ta toka turno na Dr. Walid Elhage pa duna otro charla riba planifikashon, pero e biaha aki for di punto di bista di un mediko. Dr. Walid Elhage, sientifiko deportivo, bon konosí na Kòrsou i di renombre mundial lo amplia riba e aspekto fisiko di e deportista i kiko tin ku hasi pa preveni leshon ora ta planifiká.
Dialuna di 23 di mei lo tin e ultimo di e serie di tres charla ku lo ta na enkargo di coach Luis Varona Moret. Un cubano ku ta aki na Korsou pa preprashon di nos atletanan ku lo tin ku partisipa na Carifta Games ku lo tuma lugá aki na Kòrsou otro aña. Coach Luis tambe di hopi aña di eksperensia ta spesialisá den preprashon di atletanan di lansamentu. El a prepará diferente atleta ku a alkansa nivelnan mundial den diferente disiplina di atletismo. Coach Luis a traha komo coach na akademia deportivo na Cuba i a presta serviso na diferente part di mundu. Coach Luis lo tin na su enkargo otro aspektonan di planifikashon.
Esaki pues ta un bon okashon pa tur coach bin amplia nan konosementu di planifikashon. E seshonan ta tuma lugá di 7:30 – 9:00 di anochi den sala di reunion na SDK i lo ta kompletamente gratis. Sea asina bon di registra bo mes na cab.2008@gmail.com i bini ku bo propio stul.


text:
KRALENDIJK – Partido Demokrat a manda un karta pa representante di Reino interino, Jan Helmond, den kua e partido ta eksigí pa destruí e desishon tumá pa Kolegio Ehekutivo pa laga e kompania di awa i elektrisidat, WEB NV, fia e montante di 64 mion dòler di un konsorsio i finansiadónan. E partido lo bai papia serio tambe ku minister Raymond Knops durante su bishita e siman aki na Boneiru. Partido Demokrat ta desaprobá e desishon aki kaminda ta laga un identidat propiedat di Entidat Públiko Boneiru, fia un montante haltu asina, sin konsultá ku Konseho Insular. E konsorsio ta formá dor di fondo di penshon Vidanova, MCB Boneiru i MCB Kòrsou.
Dia 2 di janüari Konseho Insular a risibí un karta di Kolegio Ehekutivo ku e tema ‘Desaroyonan na WEB’, ku fecha 20 di desèmber 2019. Esaki Miembronan di Konseho Insular pa Partido Demokrat, Clark Abraham, Michael Pieters i Rolanda Hellburg-Makaai, a skirbi den un karta pa representante di Reino interino. Kolegio Ehekutivo den e karta pa Konseho Insular ta informá ku WEB a aserká un konsorsio i institushon finansiero pa un fiansa di 64 mion dòler pa invertí den suministrashon di koriente riba nos isla. Tin indikashon ku e konsorsio ta dispuesto pa kumpli ku e petishon di fiansa, pero ta stipulá komo parti di e kondishonnan di e akuerdo, kaminda algun kondishon tin relashon ku e akshonista di WEB, den e kaso aki Entidat Públiko Boneiru, kaminda sierto kuadro i limitashon ta keda poné a base di e kompetensia komo akshonista.
Partido Demokrat: ”Manera ta konosí Konseho Insular tin un funshon komo kontroladó di Entidat Públiko Boneiru. E funshon aki ta eksplísitamente ankrá tantu den lei i regulashon nashonal komo lokal. Asina tin den lei ku Kolegio Ehekutivo i su miembronan ta obligá di duna tur informashon na Konseho Insular. Banda di esaki ta eksplísitamente poné ku Kolegio Ehekutivo mester informá Konseho Insular si ta trata di asuntunan di derecho privá”. Mas aleu Partido Demokrat ta hasi pregunta tokante volúmen di e fiansa i ku e fiansa no por ta mas haltu ku un parti i mei di e presupuesto di Entidat Públiko Boneiru. Banda di esei e partido ta mustra su prekupashon tokante loke ta e volúmen di e fiansa ku lo nifika pa mantené awa i elektrisidat pagabel riba e isla.


text:
ORANJESTAD – E siman tras di lomba a habri cu preocupacion y critica di dunadornan di cuido riba e hecho cu nan no a ricibi pago di AZV. Un di e ponencianan treci dilanti tabata cu pa Gobierno salubridad no tin prioridad y cu pa e motibo aki no a cumpli cuAZV. E ponencia aki no ta cuadra cu berdad. Gobierno a cumplicabalmente cu tur pago na AZV y Minister di Finansa Maduro den conferencia di prensa a presenta e prueba di esaki na undahasta por lesa e fecha riba cual e pagonan di prima di AZV, BAZV y Landsbijdrage a keda efectua na AZV.
A ricibi menos ma a manda mas
E mandatario a splica cu AZV a ricibi 64 miyon menos cu aña pasa debi na e crisis di likidez cu COVID19 tin nos Pais aden, cuta pone cu nos economia a genera menos na prima di AZV y BAZV. Minister Xiomara Maduro a enfatisa cu ta importante patur hende sa cu Gobierno no a keda cu ningun placa di AZV den caha. Tur locual a keda colecta via DIMP na prima di AZV y BAZV, a keda manda pa e organo di eheccion AZV. Banda di esaki Gobierno a percura pa den luna di juni, juli y augustus pasa mas placa pa AZV, pa asina no keda cu e acostumbrado saldo habri y pa asina na fin di augustus por tabata tin e balansa di pago na AZV na cero. A haci tur esaki pasobra salubridad tambe tinprioridad den e pagonan haci door di Gobierno. Minister Maduro a splica cu AZV a ricibi tambe 20 miyon extra di e fondonan cuAruba a haya di fianza di Hulanda. Na inicio di e crisis Gobierno a presupuesta un suma mas halto pa AZV ya cu COVID19 ta trece cune un crisis di salubridad, pero e fondonan extra aki mester bindi fianzanan local of den exterior, pa cual Gobierno ta trahando parealisa.
COVID19 ta afecta tur hende
Minister Maduro a recorda cu COVID19 ta afecta tur hende. Nos mester tene na cuenta cu e crisis di likidez cu COVID19 ta trece cune no ta spaar ningun hende. Nos cuido medico y nos dunandornan di cuido lamentablemente tambe ta bay wordoafecta, ya cu no tin likidez suficiente pa por cubri tur gasto cunormalmente tin y esnan cu ta bin acerca. Pues mester bay tumadecisionnan cu ta dificil pa tur hende pa asina por keda cu e nivel di e cuido necesario y desea. Ta di compronde cu ningun hendekier wordo afecta, ma e realidad ta uno otro.
Firma no ta garantia pa kita dolor di cabes
Na final Minister Xiomara Maduro a duna su opinion tambe riba e peticion di e grupo di dunadornan di cuido pa Gobierno firma pacaba cu Hulanda pa Aruba por haya placa presta. E mandatario a splica cu e ta compronde nan preocupacion y ta pidi espacio y comprension pa e dialogo cu ainda tin cu Hulanda riba esaki, ya cu firma no ta bay brinda ningun garantia cu Aruba lo haya tur eplaca necesario pa cubri tur gasto y kita tur dolor di cabes. Minister Maduro a recorda tur hende cu ya caba Hulanda a ponecondicion na fianza pa AZV corta gasto tur luna cu 5 miyon floriny ta premira cu Hulanda lo bin cu mas exigencia pa corta gasto den salubridad locual lo bay sigui afecta e cuido na nos Pais.


text:
ORANJESTAD – Diaranson mainta Minister di Salud Publico sr. Dangui Oduber a haci traspaso di tur su trabounan di maneho di adiccion y salud mental pa colega Minister di Husticia y Asuntonan Social sr. Rocco Tjon cual lo resorta bao di su ministerio awor.
Den e encuentro ameno aki Minister Oduber hunto cu su ekipo a duna Minister Tjon un bista riba tur locual a wordo haci den e area di adiccion y salud mental durante e ultimo 4 añanan. Minister Oduber a elabora ampliamente riba locual tabata su maneho, locual e la logra y temanan di importancia cu mester tene cuenta cune.
Den e traspaso aki departamentonan y fundacionnan relaciona cu adiccion y salud mental cu tabata resorta antes bou di Ministerio di Salud Publico, awor lo bay resorta bou di Ministerio di Asuntonan Social. Departamento cu a keda traspasa ta entre otro Social Psychiatrische Dienst, Geestelijke Gezondheid Zorg pa menciona un par. Fundacionnan cu a keda traspasa relaciona cu adiccion y salud mental ta entre otro FMAA y FADA.
Minister Oduber a hiba un maneho serio y responsabel e ultimo 4 añanan unda cu a duna atencion poniendo e fondonan disponibel pa mehora e cuido pa esnan cu ta sufri di salud mental y esnan cu ta bringa adiccion. A traha di serca cu PAHO pa mehora e cuido y a acerca Mental Health Caribbean cu a concretisa e mandatario su vision y mision riba e tereno di salud mental y adiccion. A enfoka riba un maneho integral di psikiatria y adiccion, reconociendo adiccion como un malesa mental.
Un maneho caminda e cuido ta yega serka esnan cu mester di dje y teniendo na cuenta e necesidad di e cliente. A rebiba e departamento di SPD biniendo cu e FACT Team cu pa prome biaha a enfoka riba e menornan di edad cu ta sufri di salud mental y/of adiccion. E FACT Team ta un team ambulante cu ta yega serca e pashent pa asina duna nan e guia y ayudo den nan contexto.
Minister Dangui Oduber a haci hopi trabou pa percura pa mehora e cuido di esnan cu ta sufri di adiccion y salud mental pero naturalmente tin hopi trabou ainda pa wordo haci. Den esaki Minister Oduber ta desea colega Minister Rocco Tjon tur clase di exito pa su cargo nobo.


text: Diaranson merdia asistencia di polis a ser pidi na F.P.N.C. na Emmastraat unda cu lo mester tin grupo grandi di hende aglomera. Na yegada di patruya a pidi mas unidad bini presenta pa por yuda desbanda e grupo di hende. Tur tabata pidi pa cuminda y a bira fresco cu trahadornan di e fundacion pa e motibo ey a pidi polis pa bin core cu tur cu no ta cliente. Lo stop di reparti cuminda na playa debi cu hopi no ta amntenen nan mes na regla y ta bira fresco ta ofende trahadornan. F.P.N.C. lo buska un manera pa por sigui entrega 200 cuminda pa dia na clientenan cu a registra na e fundacion.


text:
Atardi di entrenamento intensivo a tuma luga durante e siman aki pa asina prepara nos seleccion nacional pa e prome wega cu lo tuma luga diaranson dia 23 di maart na e isla di Antigua. Manera e maneho nobo di Bestuur di AVB pa, unda ta posibel, traha cu nos mes un juinan di tera, a dicidi cu banda di e bondscoach Rini Coolen, nombra 3 assistente arubiano den e staf technico. Un di e tresnan aki ta sr. Maurice Escalona, kende recientemente a logra su diploma TC-3 y actualmente ta entrenador/hungador di SV Bubali. Di e forma aki bestuur di AVB ta brinda e entrenadornan aki e posibilidad pa nan pero hanja experencia for di un entrenador professional.
Den un entrevista, Maurice Escalona a bisa cu aunke esaki ta su prome bes como miembro di e staf, ta mas cu un placer di por aporta y brinda su aporte na e seleccion y cu na momento cu a acerk’e pa join e team, el a tuma e reto aki mesora. Como un hungado di futbol e mes ta mira e esfuerso di e hungadonan y ta bisa cu nan ta dunando tur di nan banda y cu nan ta den bon caminda y ta participa na tur training yama y cu e positivismo ta sumamente halto den cada un di nan. E weganan cu lo hunga ta diaranson awor na Antigua contra e ekipo di cas cu ta Antigua and Barbuda y cu na regreso nan lo ta enfrentando e equipo di St. Kitts and Nevis na cas. Wega cu lo tuma luga riba diasabra 26 di maart na Compleho Deportivo Guillermo Prospero Trinidad pa 8or di anochi. Pa finalisa Maurice ta bisa cu tur preparacion a keda cla y Aruba ta riba un bon caminda pa asina bringa duro pa e victoria cu ta locual cu e team ta spera y conta riba dje.


text:
REGLANAN DI MANEHO DI A.R.B.
01. Les di teoria ta pa maximo 2 luna.
02. Ta paga pa e les prome cu e inicio di e curso.
03. Les di core auto of otro vehiculo semper ta wordo paga adelanta
ora cu traha e cita di core.
04. Prome cu cuminsa stuur, mester paga pa e les.
05. Ora di tuma les, mester bisti DECENTE.
06. Pa les di maneho NO por bin cu slof bisti (ta strobabo den
coremento).
07. Solamente alumnonan di A.R.B. por drenta den local di duna les. No
ta permiti pa bin cu famia, amigo of partner pa bin compañabo den
les. Nan mester warda pafo. Mayornan no ta permiti pa bin cu yiu
den les. Nan mester warda pafo. Cura di A.R.B. no ta un speeltuin.
08. Corda ta prohibi pa core auto sin rijbewijs (ley).
09. Pa les di mesa (teoria) priva na A.R.B., nos ta cobra Af 50,- pa ora
10. Nos ta trata otro cu respet.
IMPORTANTE pa Cancelacion di e Rijles, SVP!
a. Ta cancela e rijles un dia prome si e persona tin les di maneho e
siguiente mainta. Si e persona tin les di maneho merdia of mas laat,
ta yama por lo menos 4 ora prome cu les, of ta percura pa haci
cambio cu un persona cu si por core na bo luga.
b. Si yama laat, A.R.B. lo cobra Af 25,- pa e ora cu a bay perdi.
(A.R.B. mester sigui cumpli cu e compromiso cu e tin cu su
instructornan).


text:
DPL a ricibi bishita di minister plenipotenciario sr. Guillfred Besaril den cuadro di e vision pa intermediacion laboral pa nos hendenan na Hulanda!
DPL a ricibi bishita di minister plenipotenciario sr. Guillfred Besaril den cuadro di e vision pa intermediacion laboral pa nos hendenan na Hulanda!
Riba dia 19 di juni 2019 Departamento di Progreso Laboral (DPL) a ricibi bishita oficial di minister sr. Guillfred Besaril caminda cu despues di a haya un “rondleiding” y conoce e TEAM di DPL y su departamentonan a reuni cu director di DPL, sr. Ronnie Irausquin cu su Staff di DPL den presencia di director di Arubahuis sr. Glenn Ling. Durante e reunion fructifero aki di trabao a intercambia di idea y planes nan pa futuro den cuadro di e vision di Gobierno di Aruba pa asina brinda nos hendenan na Hulanda mas intermediacion laboral, intencion ta pa den futuro haci e “gap” entre Aruba y Hulanda mas chikito caminda cu informacion relaciona cu oportunidadnan laboral principalmente pa nos studiantenan cu caba of ta cabando un estudio avansa ta bira mas accesibel. Tambe a delibera riba e necesidadnan cu nos mercado laboral tin na e momentonan aki y con por bay guia y motiva nos hendenan pa escohe estudionan cu ta engrandece nan oportunidad nan laboral na Aruba basa riba e necesidad nan cu tin na cierto experticio y profesionalnan cu un estudio avansa y specialisa. Di e manera aki DPL ta sigui crece y eleva su calidad di servicio y brinda mas oportunidad na nos propio hendenan.
? Marketing dept: Lionel Croes


text:
KRALENDIJK – Djarason mèrdia trahadónan di brantwer a uni na boka di trabou i a entregá un karta, ekspresá nan mal kontentu na e Komandante General Interino, Albert Gieling. Ta trata di un situashon ku ya pa hopi aña ta andando i no por yega na un akuerdo pa loke ta trata e puntonan. Esaki ta loke por a komprondé serka trahadónan presente. Na e okashon tabata presente gran parti di empleadonan di brantwer i miembro di sindikato STrAF Sedney Marten. Huntu nan a entregá e karta na Komandante General Interino, Albert Gieling. Miéntras e trahadó Desmond Trenidad a hasi entrega di e karta, kolega nan a keda ripití: ”Nos ke pa kos drecha, esei nos ta lucha pe! Tin un rapòrt ta bai bin i nos tin hopi aña ta warda.”
Por a komprondé di nan ku nan koleganan na Saba i Sint Eustatius ta sostené nan.
Komandante General Interino di BKCN, Albert Gieling, a dirigí palabra na e momentu, i momentu el a menshoná ku mayoria trahadó ta di akuerdo ku e proposishonnan den e karta ku nan ta bai haña un tarea èkstra; trahadónan presente a reakshoná fuerte i na bos haltu kontra dje. Nan a ekspresá ku loke el a bisa no ta kuadra ku realidat. Albert Gieling a sigui bisa ku el a skucha nan mensahe i tin kos ku ta rekerí atenshon i lo tuma nota di nan i spera yega na un komprondementu un ku otro. Sedney Marten kende ta miembro di sindikato STrAF, a lesa e karta i a dirigí algun palabra na Prensa.


text:
PALM BEACH – Siman internacional di Housekeeping 2021, den comienso di September, tabata yena cu sorpresa pa e tremendo trahadornan y miembronan di team di e departamento di housekeeping na Hilton Aruba Caribbean Resort & Casino.
E eventonan durante e siman aki organisa pa departamento di recursonan humano, a inclui un programa interactivo cual a wordo hinca den otro den colaboracion cu e departamento di Food & Beverage.
“E aña aki nos ta celebrando forsa, compromiso y curason di nos miembronan di team. Cada un di boso ta forma un parti integral den mantene nos bishitantenan y coleganan saludabel y safe,” General Manager Vasco Baselli ta bisa, agregando cu, “Nos ta hopi agradeci y ta aprecia tur locual boso ta haci, y nos ta hopi contento di por celebra boso pa henter un siman di sonrisa, alegria y felicidad.”
E siman a cuminsa cu un encuentro di ice-cream na entrada di e departamento di housekeeping, sigui pa un tremendo desayuno di aprecio e siguiente dia, un dia di Pizza, un dia di Donut y Snack Box treat, agregando un toke di emocion cada dia di trabao.
Na Hilton, siman internacional di housekeeping ta wordo celebra full rond mundo, reconociendo e team di housekeeping pa nan dedicacion y gran esfuerso tur dia. Na Hilton Aruba Caribbean Resort & Casino, e team di liderazgo ta reconoce y mustra su aprecio na tur e contribucionnan haci pa e resort su heroenan tras di cortina riba un base diario.
Den e siguiente imagen, por mira e heroenan di Housekeeping como centro di atencion pa e siman.
Siman internacional di Housekeeping 2021 tabata yena cu sonrisanan, alegria y felicidad na Hilton Aruba Caribbean Resort & Casino
PALM BEACH – Siman internacional di Housekeeping 2021, den comienso di September, tabata yena cu sorpresa pa e tremendo trahadornan y miembronan di team di e departamento di housekeeping na Hilton Aruba Caribbean Resort & Casino.


text:
Riba e portada di edicion di september ta deslumbra, Marrit Gorter, cu ta e prome piloto femenino activo na Aruba. Marrit ta conta cu desde e tabata den 5e klas, e tabata hopi interesa den espacio y a kere cu bira astronauta tabata su futuro. Pero esey a cambia pa piloto di combate den forza aereo Hulandes, pero Marrit a termina ta bay Business School na Hulanda pa haya un estudio ‘real’. Marrit a lanta na Malmok cu lama casi den su veranda y desde cu lama tabata un parti grandi di su bida, el a siña windsurf ora e tabatin 13 aña.
Un pregunta cu sigur no por falta ta si bira piloto tabata un soño di dje desde chikito y el a contesta: “Mientras e muchanan tabata crece, mi interes den biahamento nunca no a disminui. Mi ta corda con mi tabata sinta na Schiphol cu e muchanan 5 aña pasa, wardando pa aborda un avion di KLM pa New York. Mientras cu e tripulacion tabata pasa dilanti nos, mi a nota cu e tripulacion tabata uno completamente femenino; 1 capitan, 2 co piloto y tur e stewardessnan. Mi a puntra nan despues, djis pa ta sigur y tur a bisa mi cu nan tabata excita. Tabata na e punto ey, cu mi a realisa cu mi mester a cuminsa bula atrobe y sigui mi soño”. Por lesa e entrevista di Marrit den FOCUS di e luna aki unda e ta conta detayenan interesante di su bida personal y profesional.


text:
Tabata diasabra 10 di augustus ultimo cu Aeropuerto di Aruba a duna e oportunidad na 7 Spotter local y internacional pa ta riba rampa, unda cu normalmente no ta permiti ningun fotografo, pa por saca e mihor potretnan di e avionnan cu a yega y sali for di Aruba e dia ey. Esaki ta di 2 aña cu Spotter’s Day ta tuma lugar y Aeropuerto di Aruba ta ansioso pa mira e potretnan cu e fotografonan a saca.
Tur fotografo lo manda nan 3 mihor potretnan, pa asina via un sistema di votacion via Aeropuerto di Aruba su facebook page, saca e Spotter ganador cu lo gana un exposicion den Aeropuerto Internacional Reina Beatrix. Ganador di aña pasa Jean-Pierre Maduro y actualmente tin su propio exposicion na 2 localidad, cu lo keda pa 1 aña na Aeropuerto di Aruba. Por mira e exposicionnan aki na gate 2 y tambe na gate 5.


text:
Cuerpo Policial ta informa:
Atraco na Sabana Liber
Awe diahuebs madruga pa mas o menos 1:14 central di polis ta wordo notifica cu un atraco lo mester a tuma lugar na un cas na Sabana Liber.
Na yegada di patruya ta bin compronde cu dos hende homber cara tapa y bisti na color shiinishi , cu un arma di candela lo a drenta den e cas . Nan a papia papiamento. Nan a bay cu un telefoon cellular .
Atraco team a presenta na e sitio como tamnbe slachtofferhulp.
Ken cu por a wak algo of sa algo jama e tiplijn di polis cu ta 11141


text:
Futbol
GRAN APERTURA KAMPIONATO HUBENIL 18-19
Kampionato Hubenil 18-19 ta ranka sali den gran forma! E gran apertura aki lo tuma lugá djasabra 24 di novèmber 2018for di mainta ora ku mitar di 9 tur e klupnan reuní na e área di parkeo di e skol Emmanuel pa alrededor di 10 pa 9, nan kana bai tereno di FFK riba ritmo di un ‘brassband’. Na yegada di e timnan na tereno di FFK ta sigui e parti ofisial pa despuessigui ku e entrega di premio di e ekiponan kampion isupkampion di kategoria A ku B di Kampionato Hubenil17/18. Seguidamente e promé partido di U-9 ranka sali i ta sigui te den ora nan di atardi ora ku e delaster partido di kategoria U-15 tuma lugá.
E aña aki Kampionato Hubenil ta konta ku partisipashon di untotal di 21 ekipo ku lo hunga tur wikènt na diferente terenorònt Kòrsou.
E ekiponan aki ta lo siguiente;
1. Atletiko Salinja
2. Centro Barber
3. Centro Dominguito
4. C-Stars
5. Excellence School
6. Fc Stallions
7. Fortuna Kura Piedra
8. Indekor
9. Inter Willemstad
10. Jong Colombia
11. Jong Holland
12. Mahuma
13. New Song
14. Quick’60
15. Scherpenhuevel
16. Sithoc-Marchena
17. Subt
18. U.D. Tera Kòrá
19. Undeba
20. Vesta
21. Victory Boys
Un yamada ta bai na hinter e pueblo di Kòrsou pa asistí na e gran apertura di Kampionato Hubenil 18-19. Bin apoyá isostené nos hóbennan ku ta e futuro di nos futbòl.
Entrada ta kompletamente grátis!


text:
Yudansa. Bo tin informashon tokante e robo di sentenáres di kilo di kokaina di warda di polis di Rio Canari
Written by Khalil Guribaldi on 6 January, 2021
Ministerio Públiko (OM) di Kòrsou a anunsiá ku lo duna un rekompensa di un máksimo di 20.000,- florin na esun ku por duna informashon krusial. No opstante e avanse den e investigashon, e tim di investigashon ta buskando mas informashon tokante un kantidat di persona envolví pa por yega na un klousura éksitoso di e investigashon, detenshon di e sospechosonan korekto i trese nan dilanti hues. Pa motibu di e importansia sosial pisá, OM a disidí di duna un rekompensa haltu ku no ta usual di máksimo 20.000,- florin.Si bo ta kere ku bo tin informashon krusial ku lo kondusí na detenshon di sospechosonan o esnan ku a duna òrdu di e robo brutal aki di droga, ta pidi pa drenta den kontakto ku reshèrshi. Por yama òf Whatsapp for di awe na e number +5999 521 3865. Si bo ta preferá di keda anónimo, por yama i duna bo informashon na +5999 679 2896.


text:
Localidad
Departamento di Enseñansa Aruba (DEA) ta ubica na e John F. Kennedy Education Center na Stadionweg.
Pa informacion di contacto (adres, tel, email) di e diferente seccionnan di Departamento di Enseñansa Aruba mester acudi na e pagina di Contacto.
John F. Kennedy Education Center
Desde aña 2011 a traha na un plan di renobacion y expansion di e compleho cu antes tabata John F. Kennedy School na Oranjestad pa asina ubica e departamentonan publico di Enseñansa y Cultura.
Na aña 2020 Departamento di Enseñansa Aruba, Dienst Inspectie van het Onderwijs, Bureau Leerplicht y Dienst Publieke Scholen como tambe UNESCO Aruba a muda pa e compleho John F. Kennedy Education Center.
Na aña 2021 Directie Cultuur Aruba (DCA) tambe a muda pa e compleho JFK.
Info / Contact
Pa mas informacion por busca den e alfabet menu riba e pagina principal:Scroll To Top


text:
Geplaatst op 04 December 2018 dor di Ministerio Tráfiko, Transporte i Planifikashon Urbano
Un apelashon drástiko:
Ban kore mas responsabel pa un tráfiko mas sigur
Willemstad – Minister di Tráfiko, Transporte i Planifikashon Urbano, Sra. Zita Jesus-Leito ta hasi un apelashon drástiko na komunidat pa ban kore mas responsabel den tráfiko. Komunidat a keda di shòk ku 3 morto den tráfiko den e wikènt tras di lomba. Un palabra di forsa i kondolensia ta bai pa e famianan ku a pèrdè nan sernan kerí.
Desèmber ta e luna ku tin mas tantu aksidente di outo mirando ku ta dianan di fiesta. Tin hende ta bin di afó ku fakansi i hopi suidadano ta hasi kompra, pues tin mas hende riba nos kareteranan. Un apelashon na tur outomobilista, siklista, motosiklista i peaton pa nos tur ban move ku mas koutela den tráfiko. Selebrá i festehá manera bo ta deseá, pero semper na midi.
Ta rekomendabel pa kada outomobilista ehersé un bon komportashon den tráfiko i tene kuenta ku otro:
Na momentu ku bo ta akudí na un òf otro aktividat, hasi uso di e sistema di BOB. Esaki ta enserá ku tin un persona den e grupo ku no ta bebe alkohòl ya e por transportá esnan ku si a usa alkohòl bai hiba kas na un manera responsabel.
Tambe mester kontrolá ku e reibeweis, papel di kùr, seguro, belasting di outo ta na òrdu, i sòru pa e vehíkulo ta den bon kondishon.
Ta di sumo importansha pa komunidat kompleto ta konsiente di un tráfiko sigur. Di parti di gobièrnu di Kòrsou nos ta hasi lo máksimo pa drecha infrastruktura di kaminda i usa esaki pa kalma nos tráfiko i hasié mas sigur. Señora Zita Jesus-Leito komo Minister di Tráfiko ta spera ku nos tur por usa nos sentido síviko i asina yuda alsa e seguridat den tráfiko.


text:
Kralendijk- WEB N.V. a hasi uzo di e presensia di vários parlamentario hulandes riba nos isla, pa duna esakinan un presentashon di e plannan di e kompania di utilidat.
Pa motibu di e demanda kresiente pa koriente, mester ekspandé e kapasidat di produkshon. Pa e motibu aki WEB kier hasi e invershon nesesario pa hasi e manera di generá elektrisidat mas duradero. Mas uzo di energia di bientu i solo lo kondusí na un bahada drástiko di e tarifa di elektrisidat.
E proposishon di WEB ta riba mesun liña ku e deseonan di Tweede Kamer manera esakinan ta stipulá den diferente moshon. E plannan di WEB a keda presentá na Ministerio di asuntunan ekonomiko i klima (EZK), pero esaki ainda no a tuma un desishon tokante e petishon pa supsidio.
Tempu
WEB, den su presentashon pa e parlamentarionan a enfatisá ku tempu ta kabando: si no tuma un desishon pa òktober, lo ta nesesario pa pone generator di diesel adishonal, ku ta nifiká ku WEB lo sigui dependé di petrolio karu i kontaminadó.
Na nòber di Kolegio Ehekutivo, diputado Nina den Heyer tambe tabata presente durante e presentashon. E diputado a enfatisá ku BC ta pará kompletamente tras di e inisiativa di WEB.
WEB i Den Heyer a supliká e parlamentarionan pa pone preshon serka gabinete Rute pa tuma un desishon positivo pa ku e plannan di WEB, pa por realisá un redukshon di tarifa i alabes hasi e proseso di produkshon mas duradero.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Aruparking pa medio di e articulo aki kier a splica un biaha mas con e Aruparking Smartcard ta traha y asina haci hopi mas facil na momento cu ta bay paga na un di nos parkeermeternan. Mirando cu ainda hopi hende no ta completamente informa y ta haci pregunta tocante e funcion di e Aruparking Smartcard , nos a dicidi di trece e splicacionnan aki, pa asina tur hende por compronde esaki miho y ainda busca nan Aruparking smartcard na un di e lugarnan mas cerca di nan.
Pa cuminsa nos kier a splica cu esaki ta un smartcard cu bo por compara cu un credit card, pasobra bo por recarga esaki cu placa na cualkier di nos rebendedonan y na momento cu esaki tin placa riba dje por simplemente tap esaki na nos parkeermeternan na momento di pago. Esaki ta nifica cu bo no mester cana cu placa los mas den bo cartera of den bo saco di carson. Tampoco mester kibra cabes na momento di paga, sea si tin suficiente cen larga of si tin placa larga mas chikito pa por paga pa menos tempo. Simplemente na momento di procesa na e parkeermeter ta kies pa e smartcard na momento di scoge pago, primiendo e # y automaticamente na momento di pone e smartcard na e area destina pa e smarctcard, e parkeermeter lo lesa esaki y e pago lo wordo haci asina ey y e recibo lo print automaticamente. Locual tambe nos kier splica, ta cu usando e smartcard e parkeermeter mes lo puntra cuanto tempo ta kere cu lo bay keda para y aki por hinca minuut y ora pa e mashin cobra exactamente locual ta keda para.
Nos kier splica bon cu e Aruparking Smartcard no ta vence y tampoco e placa cu bo tin riba dje, haciendo cu nunca lo perde placa cu a recarga riba e Aruparking Smartcard. Nos tin rebendedonan rond di nos isla caminda por cumpra y recarga e Aruparking smartcard, cual lista nos ta publica tambe hunto cu esaki.
Pa e motibo nan aki Aruparking kier a invita un y tur cu ta uza centro di nos ciudad, pa busca un Aruparking Smartcard pa semper tin e na alcance y tambe e manera mas facil pa paga espacio di parkeer na momento di bay den centro di ciudad pa haci compras of cualkier otro motibo.


text:
Den cuadro di Dia Internacional di Hende Muher, Parlamentario sra. Jennifer Arends-Reyes a hiba un discurso special dedica na nos sernan femenino. Segun sra. Arends-Reyes tin diferente tipo di liderazgo por ehempel lidernan den comunidad y liderazgo den trabou.
Nos hendenan muher en especial hopi biaha ta lidernan sin cu nan mes ta considera nan mes un. Cada logro cu un hende muher logra di reta ora cu tur hende tabata bise no, bo no lo logr’e nunca.. ta un logro pa tur ser femenino.
Hopi biaha ora cu un hende muher logra surpasa un reto, nan ta felicit’e sin sa cu tras di e logro tabatin ‘blood, sweat and tears’.. Tras di cada logro tin un lucha y sacrificio y esaki ta netamente locual cu nos ta celebrando awe.
E lucha y logro di hopi di esnan prome cu nos. Cu awe nos hendenan muher por vota, subi un lista politico, tin un trabou cu antes tabata designa pa hendenan homber so, ora cu no tabata mag di traha y ta casa.
E voz di hende muher di awe a desaroya y no t’e mesun di añanan atras. Awendia hende muher ta boga y exigi pa mas igualdad, e ta exigi p’e ta mas e norma y menos un excepcion, lucha pa yega na un puesto caminda cu nan ta na mesa y tin algo di bisa y principalmente caminda cu nan por haci un diferencia.
Desde cu nos mundo a conoce e pandemia aki, tur cos ta riba su cabes, nos normal cu nos tabata conoce mester a ser adapta pa un otro. Aunke cu e pandemia aki a trece mas inquietud y incertidumbre cun’e nos no mag bandona e lucha pa desea y realisa un Aruba mihor, un Aruba cu merece di prospera bek. Caminda cu portanan ta habri y oportunidadnan pa un y tur ta bolbe back. Pesey ta importante pa bin hunto pa comparti, pa reconoce, pa haña inspiracion di otro y asina pa hunto banda di otro, no dilanti ni patras, schouder cu schouder nos por logra reconoce un Aruba dushi tera bek, sra. Jennifer Arends-Reyes ta termina bisando.


text:
ORANJESTAD – Aruba, Kòrsou i Sint-Maarten mester koperá ku otro mihó i tambe ku Hulanda pa por kombatí e enfermedatnan di infekshon mihó. Pasobra ‘e kapasidat di e kombatimentu ta strukturalmente insufisiente na òrdu i vulnerabel pa motibu di e grandura di eskala di e paisnan aki’.
Esei e krísis di corona aktual atrobe ta demonstrá, segun e Instituto di Reino pa Salubridat Públiko i Medio Ambiente (RIVM, Rijksinstituut voor Volksgezondheid en Milieu). “Ta hopi mas largu kaba nos ta insistí serka e paisnan pa oumentá e kapasidat di kombatimentu di enfermedat di infekshon. Lástimamente ku eksepshon di un krísis asina, esaki tin tiki atenshon polítiko i prioridat.”
Pakiko e islanan ta trata corona diferente di otro?
RIVM ta konsehá e islanan den e trato di e kombatimentu di corona. Esaki ta sosodé segun nan na e mes manera i ku e mes konsiderashonnan. Pero Aruba, Kòrsou i Sint-Maarten despues mes ta determiná kiko nan ta hasi ku e konseho aki. “Ku e maneho aki banda di konsiderashon sientífiko, argumento polítiko i tumamentu di desishon tambe ta hunga un papel.” Espesialmente e argumentonan polítiko i desishonnan por hunga un papel den e diferenshanan di enfoke di e islanan, segun RIVM.
Na Aruba a tèst mas hende ku na Kòrsou. Sint-Maarten a desviá pasobra no tabatin kapasidat pa tèst den kuminsamentu di e krísis. Tambe e medidanan ku e gobièrnunan lokal ta tuma pa kombatí e plamamentu di e vírùs di corona ta diferente.
Asina Sint-Maarten masha lihé a sera frontera ku Estádos Unídos for di kua mayoria di e turistanan tabata bini e isla. Aruba meskos ku Kòrsou a sera frontera ku Oropa, pero no ku Merka, miéntras ku ta djei e mayoria di su turista tabata bini. Kaba e promé kasonan di di infekshon na e isla a bini di Merka. E ora ei Aruba komo promé di e islanan a bini ku un seri di medida pa fòrsa hende pa keda paden, manera toke de keda i den dia shelter-in-place.
Pakiko esun isla tin mas kaso i e otro mas morto?
E sifranan ofisial di e islanan ainda ta mustra diferensia grandi. Aruba ta kana dilanti ku 101 kaso. Sint-Maarten tin 76 kaso i Kòrsou tin 16 kaso positivo.. Pero Sint-Maarten tin e kantidat di mas grandi di morto (15) siguí pa Aruba ku tres morto i Kòrsou ku u nmorto di corona te awor.
Un splikashon pa e diferenshanan aki no tin. Segun RIVM pa detektá i kombatí epidemia manera corona ta un asuntu kompliká. Kaminda un parti di e desaroyonan ta ‘dependiente tambe di kasualidat i tin bia di mal suèltu.’
Pakiko Sint Maarten ta haña ayudo èkstra?
E isla ku mas morto di corona (Sint-Maarten) den e área hulandes karibense ta haña ayudo èkstra di Hulanda. Esaki pasobra di tur isla e tin e kapasidat di mas chikí, RIVM ta bisa, pa por kombatí e krísis ‘responsablemente’.
“Sint-Maarten ta un situashon kompliká ku dos pais riba un isla. Esaki ta hasi kordinashon internashonal nesesario.” Ku e plamamentu rápido di e epidemia di corona ei, Hulanda a manda personal tambe pa yuda ei.


text:
E actornan, Daniela Alvarado y José Manuel Suárez, a ricibi nan bendicion nupcial na Iglesia San Juan Bosco na Caracas, diasabra 18 di september. E ceremonia eclesiastico a tuma luga cuater luna despues di nan union civil. E siguidonan riba e rednan social di e pareha y e invitadonan por a disfruta di un di e bruidnan mas comenta. E novia a luci encantador den su trahe espectacular diseña pa Hugo Espina.
E diseñador a post riba su Instagram un video y el a skirbi cu mescos den e temponan di oro di television venezolano, 18 di september a tuma luga un di e bodanan mas spera di 2021. “Nos Danielita Alvarado, yiu di e realesa di e mundo artistico na Venezuela: E tan keri Daniel Alvarado y Carmen Julia Alvarez, protagonista di incontabel historia cu ta permanece den nos curasonnan… e mucha cu nos a wak crece dilanti camera ta uni den Sagrado matrimonio cu e tambe actor destaca, productor y escritor venezolano Jose Manuel Suarez”.
E website VidaModerna a publica 10 dato curioso di e matrimonio di Daniela Alvarado y José Manuel Suárez, unda nan a resalta den e titular cu nan a tuma nota for di ausencia di su ruman homber te su luna de miel.
1- Daniela Alvarado mes a bisa cu e ta desea di celebra su boda na Plaza Francia di Altamira pa tanto e invitadonan como su siguidonan fiel por presencia su casamento. Sinembargo, Iglesia Catolico no a permiti esaki y e ceremonia finalmente a tuma luga na iglesia San Juan Bosco di Altamira.
2- Hugo Espina, diseñador di e shimis di Daniela, mester a termina di cose e trahe na man door di e fayonan di electricidad, poco ora prome cu e ceremonia.
3- Mauricio, e yiu di Patricia Schwarzgruber, un di nan miho amiganan, a hiba e actriz te na altar.
4- E madrinanan tabata e actriznan venezolano, Patricia Schwarzgruber y Bebsabe Duque.
5- E ausente grandi na e bruid ta e ruman, Carlos Daniel Alvarado, aunke no sa dicon, pero riba e rednan social ta specula cu tin un conflicto entre nan.
6- E wedding planner, Natasha Hernández, tabatin solamente un luna y mey pa organisa e ceremonia y fiesta den un tempo record.
7- E actriz a pone hopi duidelijk riba su carchi invitacion, cu ta solamente e personanan invita por asisti y e no kier ‘arroceros’. Tambe el a menciona e dress code mester ta trahe di gala of ‘etiqueta’. “Recuerda que las lentejuelas, brillantes y canutillos también tienen niveles. Ni muy muy, ni tan tan”, ta skirbi den e invitacion.
8- Como regalo di bruid, tanto Daniela Alvarado como José Manuel Suárez a pidi placa y no precisamente bolivar. “Bitcoins, morocotas, cash o zelle”.
9- E invitadonan na e boda mester a menciona riba nan rednan social, e proveedornan di e ceremonia pa duna nan trabou un push y apoya nan
10- E pareha recien casa no lo tin luna de miel pa e momentonan aki door di nan compromisonan profesional. E biahe ta planea pa fin di aña.
E matrimonio di Daniela y José Manuel tabata yena di momento special. E pareha nan amigonan, famia y e figuranan di e mundo di espectaculo tabata contento di por a acompaña e actornan aki, cu ta hopi stima na Venezuela.


text:
Oranjestad:
Diabierna ultimo a tuma lugar den corte e caso di R. Carti. Carti ta wordo acusa di mishimento y violacion di 8 dama. Esaki lo a pasa durante cu su persona tabata duna e damanan aki masashi. Carti a desmenti tur e acusacionnan aki contra su persona.
Fiscal a bisa Hues cu apesar cu Carti a keda keto, e tabata masashi e victimanan por ta no a mishi cu nan parti intimo intencionalmente, pero Fiscal a mustra cu 8 dama a haci denuncia cu Carti a penetranan cu dede, of a mishi cu nan pecho.
Despues cu keho a wordo entrega na departamento di Salubridad, e caso a cuminsa. E ta haya cu a keda prueba cu Carti a mishi cu e damanan. Fiscal a mustra ariba e denuncianan di e damanan, kendenan ta bisa con durante masashi Carti lo a mishi cu algun di nan, nan parti intimo. Pa motibo di berguenza of di a keda den shock a pone cu despues di hopi tempo, e victimanan a haci denuncia.
Hues a mustra cu un victima na november 2020 diferente biaha a bay masashi, e la bisa cu Carti na dado momento a masashi te memey di su pianan, na momento cu e tabata masashi su bilnan, segun e victima, Carti a mishi cu su parti intimo diferente biaha. Segun e victima e la paraliza y no a bisa nada. Ora e la caba e la bay pafo y a bisa su mama cu e no ta bay mas cerca e maniac ey. Carti a splica cu e victima tabata tin un problema cu un musculo di pia, unda e mester a bay hopi cerca di su parti intimo, pero niun momento a mishi cu su parti intimo.
Un otro victima 2019 a bay diferente biaha pa masashi. E la bisa cu e ultimo biaha si e ta haya cu Carti a mishi cu su pechonan y tambe a bay hopi cerca di su parti intimo. E tabata haya esaki uncomfortable y no a bay mas cerca dje. Carti a declara cu e victima tabata tin problema cu lomba y nek door di un accidente. E la splica cu e la dun’e masashi na lomba, shouder y nek, tambe Carti a nenga di a mishi cu su pechonan.
Un otro victima a bisa cu na Februari 2012, Carti lo a penetr’e ora cu e tabata drumi riba un cama. Esaki a sosode masha liher y cu Carti su señora lo kier a habri e porta, pero e porta tabata na yabi. Esaki tambe a keda desmenti pa Carti. Segun Carti, ta normal cu hopi patient ta pega soño. Tambe e la bisa cu su señora no tabata na cas. Segun Carti cu esaki ta un storia inventa. Carti a keda para riba cu ningun momento esaki a sosode.
Un otro victima ta bisa cu na 2014, Carti lo a mishi cu su pechonan. Carti a declara cu e victima tabata sufri di dolor di lomba. E la splica den corte cu e la masashi e dama na su lomba y ora a bay pa su pecho ariba. E victima a reacciona bisando kiko e ta haciendo. Ora Carti kier a splik’e, e la lanta bay. Segun Carti e tabata masashi su trapezium y mester a haci e parti di dilanti tambe.
Fiscal ta haya cu Carti a bay di mas den masashi door di mishi cu parti intimo di hende muher. E ta haya cu den e caso aki por mira cu den e declaracionnan tin puntonan escencial cu ta mustra e forma con Carti a haci. Ningun di e victimanan a duna Carti permiso pa bay mishi na nan parti intimo. E damanan tabata mustra cu Carti tabata bay cu su man memey di nan pia ora e ta masashi nan pia. Tabata tin algun cu a bisa cu Carti lo a hinca dede den nan parti intimo y otronan tabata bisa cu e tabata frega na nan parti intimo. Tin cu a bisa cu e la mishi cu nan pecho.
Carti na su turno a splica cu ta door di e tecnica di masashi cu e ta usa, e ta bay cerca di e parti intimo, pero no a mishi cu nan. Segun Fiscal, hinca dede den parti intimo , segun hurisprudencia ta violacion, tin sentencianan den Corte Supremo cu ta mustra esaki.
Fiscal ta haya Carti culpabel, pa loke ta trata di demanda di daño, e victimanan mester demostra kiko e demanda di dañonan ta. SI declara e caso no admisibel, por cuminsa un caso civil.
Castigo pid pa Fiscal
Carti a atacha integridad di e 8 damanan cu a pone confianza den su persona. 3 violacion y 5 mishimento. No por tolera esaki. Si despues di tempo ta haci denuncia, lo por persigui e sospechoso. Fiscal a menciona sentencianan di casonan na Hulanda. E ta exigi 5 aña di prison y prohibicion di 8 aña di traha como masahista.
Abogado defensor mr. Carlo
Abogado mr. Carlo den su defensa ta mustra cu ta straño cu dos di e victimanan tambe a haci un denuncia por escrito. Esaki ta mustra cu nan posibelmente a cera cabes.
Tambe e abogado a sigui bisa cu cuater di e ocho victimanan a declara cu nan a paralisa ora cu Carti a mishi cu nan. E dos damanan cu a bisa cu den e azeta tin droga, nan no tabata cerca Carti, pero cerca un otro fysioterapista y a bisa cu e otro fysioterapista ta uza un otro azeta. Ta mustra cu nan a wordo manda pa un of mas persona pa haci denuncia. Tambe e abogado a bisa den corte cu tur cos ta mustra cu despues cu 24ora, a publica di e detencion di Carti, diripiente un cantidad di denuncia a drenta na KZP.
Hues lo dicta sentencia dia 8 di oktober 2021.


text:
Parlamentario, drs. Mervin Wyatt-Ras durante conferencia di prensa di partido AVP a gradici na prome lugar p’e votonan pa partido y pa su persona, apesar cu tin ainda discucion encuanto e cantidad y proceso di conteo.
Durante e conferencia di prensa diahuebs mainta, MervinWyatt Ras den prome instante a toca e tema riba e hecho cu kier a bin cu sistema electronico y pa scan.
Na mes momento tambe el a mustra riba e hecho cu no kier a otorga e kiezersregister na partidonan caminda durante votacion por a ricibi solamente nomber, pero no otro detayenan locual a haci un control riba erornan casi imposibel.
“Banda di esey tabatin decisionnan tuma encuanto validez di formularionan di voto cu tabata tuma dor di voorzitter di urna sin cu esaki tabata cuadra tur caminda.
Tur esaki a haci cu tin casi 900 voto di AVP cu ta invalido y aki a dicidi pa pueblo colecta firma y a logra 3000 firma pa haci posibel cu por bin reconteo.
Mientrastanto e Presidente di e Conseho Electoral, sr. Glenn Thode di antemano a declara cu ya caba tabatin reconteo y cu e no lo haci esaki.
Durante e reunion diaranzon mainta den sala na Censo, a bira obvio cu sr. Rene Herde, kende a bay pa entrega 3000 firma di ciudadanonan cu ta pidi reconteo, no a ser permiti pa drenta e sala. E motibo cu a duna ta precaucion pa Covid.
Ley di kiesverordening ta indica den articulo 82 cu como votador, e tabatin posibilidad di entrega firma, loke no a ser permiti.
Segun artikel 84 di kiesverordening den sesion di hoofdstemburo, cualkier votador por pidi reconteo di votonan. E hecho cu a conta e votonan diabierna, no ta nifica cu no tin derecho di pidi reconteo atrobe.
Esey ta un derecho fundamental democratico y pesey interpretacion di Thode no ta corecto.
Ademas Glenn Thode no a consulta cu miembronan di Hoofdstemburo di Conseho Electoral y pa motibo ey e no por dicidi riba su mes.
Pues no tin autoridad pa dicidi riba su mes y e mester delibera cu miembro di Consheho Electoral y nan ta 5 miembro.
En bista cu a keda para riba un no relaciona cu e peticion sr. Rene Herde, lo comtempla pa lanta un caso y lo keda na Hues pa dicidi.
Wyatt-Ras ta lamenta cu nos ta bay den direccion di paisnan dogmatico y dictatorial manera cu tin den nos region y nos pueblo no custumbra di ser trata di e forma aki y tur esaki ta cuadra si den e forma cu nos a ser trata durante casi 4 aña di Gabinete Wever-Croes.
Ademas por menciona e forma con lo bay yega na forma e siguiente gobernacion caminda henter e asunto di pandemia a wordo usa den bentaha di e politiconan den gobernacion, sin tene cuenta cu comercio ni pueblo.
Ora ta trata di nan, si tur cos por y sin mondkapje, pero en todo caso nos lo mira den ki direccion esaki lo sigui,” Mervin Wyatt Ras a declara den conferencia di prensa.


text:
KRALENDIJK – The Challenge Fitness Studio Gym a habri su portanan den e bario di Antriòl Pariba, sentro di gym di e konosido atleta Thuersten Winklaar. E apertura di esaki tabata djasabra 1 ougùstùs 2020.
Ta trata di un studio di gym di kua tur mashinnan ta di propio marka di Thuersten Winklaar. Pa logra esaki e la traha ku un fábrika, un kompania na China ku a hasi e trabou pa kua Thuersten ta sumamente kontentu i satisfecho ku esaki. E studio o sea sentro di gym a habri su portanan djasabra último i ta na sèrvisio di un i tur. Naturalmente tin reglanan meskos ku tur otro sentro di gym ku tin ku tene kuenta kuné.
Thuersten lo konsentrá mas tantu riba tòp atletanan, ya ku aki na Boneiru no tin un gym ku ta konsentrá riba esaki. Su gym aparte di esaki, tur hende ku ke baha di peso o subi di peso, ta yuda nan den tur esakinan i tur loke otro ku ta regardá un sentro pa gym.
Pa mas informashon o inskripshon, por tuma kontakto ku Thuersten na +599 777-2016, FB Page i tambe Instagram di Thuersten Challenge.
E preisnan ta di pueblo.


text:
Orashon djaweps 29 di desèmber 2016
Orashon djaweps 29 di desèmber 2016
T’asin’akí nos por ta sigur ku nos konosé Dios, esta si nos obedesé su mandamentunan. Esun ku bisa: ‘Mi konosé Dios’, ma no ta obedesé su mandamentunan, ta un gañadó i un hende asina no tin bèrdat den dje. Ma esun ku obedesé palabra di Dios, ta un hende ku ta mustra ku di bèrdat e tin un amor perfekto pa Dios. Di e manera akí nos ta mira ku nos ta uní kunÉ. Esun ku bisa ku e ta uní ku Dios, mester biba meskos ku Hesu-Kristu a biba. Mi keridonan, mi no ta skibi e karta akí pa duna boso un mandamentu nobo, pero e bieu ayá ku boso a haña for di prinsipio. E mandamentu bieu ei ta e mensahe ku boso a tende kaba. Pero tòg e mensahe ku mi ta skibi boso awor akí ta nobo. Por mira su bèrdat den Kristu i tambe den boso mes, pasobra e lus berdadero ta bria kaba i skuridat ta disipando. Es ku bisa: ‘Mi ta biba den lus’, ma ta odia su ruman, ta ketu bai den skuridat! Es ku stima su ruman ta biba den lus i no ta kousa kaida di su ruman. Ma esun ku ta odia su ruman ta den skuridat i ta manera hende ku ta kana den sukú; e no sa unda e ta bai, pasobra skuridat a hasié siegu.
1 Huan 2:3-11


text:
ORANJESTAD – Pelican Nest Seafood Grill ta cla pa yamabo ‘Bon Bini’ y brinda su servicio culinario despues di a haci adaptacionnan necesario basa riba e protocol di higiena y salud presenta pa ATA y DVG segun e programa di Aruba Health & Happiness Code (HH-Code). E motibo tras di e
adaptacionnan aki ta pa sigura cu Pelican Nest ta cla pa e ‘normal nobo’ tumando pasonan di precaucion y higiena pero tambe percura pa e restaurant ta na un nivel cu nos bishitantenan ta spera pa cu higiena y salud.
Entrante 1 di Juni, Pelican Nest ta inicia cu su servicionan culinario abase di ‘take out y delivery’ cu variacion extenso riba menu y cu prijsnan atractivo. Brindando servicio na e pueblo di Aruba, nos lo ofrece un menu diferente pa take out y delivery como incio di e re-apertura.
Encuanto take out y delivery di cuminda, lo tin stickernan di indicacion pa asina indica unda clientenan/bishitantenan tin cu para pa warda of ricibi nan pedido. Na momento cu hasi entrega di e pedido na cada cliente, lo pidi encarecidamente si por paga cu maestro/credit card pa asina evita uzo di effectivo si ta posibel. Empleadonan di Pelican Nest lo hasi uzo di tur e productonan,
Lo tuma pasonan di precaucion estricto y normanan di higiena y salud pa asina cumpli cu e HHcode. Bishitante y clientenan por haya e menu di Pelican Nest riba nos Facebook of Instagram page – ‘Pelican Pier’, website www.pelicannestaruba.com of por tuma contacto cu nos
libremente na 586-2259 / 699-0155 pa take out, delivery, reservacion of informacion.
Na momento cu Pelican Nest habri pa e segundo fase, cual lo tuma lugar na mitar di luna di Juni, lo ofrese su menu di semper pa e bishitantenan cu ta desea di ‘dine in’ serca nos na Pelican Nest situa riba Pelican Pier. Pa clientenan/bishitantenan cu ta desea di sinta come na Pelican Nest, lo tin un host(ess) presente y flechanan di indicacion cu lo guia y indica unda mester cana pa wordo sinta na mesa pa disfruta di un bunita bista, experencia culinario y servicio. Pelican Nest a percura pa adapta na e cambionan segun e protocol di e program HH-Code teniendo na cuenta cu e distancia social di minimo 1.5 meter, percurando asina cu e mesanan ta na un distancia di 1.5 meter minimo leu for di otro. Despues cu e bishitante wordo sinta na mesa cu ayuda di e host(ess), un waiter asigna lo acerca e bishitante na mes teniendo e distancia social na cuenta pa brinda servicio necesario y di calidad pa un experiencia autentico y completo.
Pelican Nest ta y lo enfoca hopi riba labamento di man y uzo di hand sanitizer tanto di e empleadonan pero tambe di e clientenan/bishitantenan. Nos por sigura tur nos clientenan/bishitantenan, cu tur e empleadonan di Pelican Nest lo hasi uzo di tur normanan di precaucion. A percura pa Pelican Pier completo, incluyendo Pelican Nest su area di dine in y
cushina ta tuma tur pasonan necesario pa segura un mihor systema di higiena y salud pa e clientenan/bishitantenan pero tambe su empleadonan.
Staff y personal di Pelican Nest kier a gracidi pueblo di Aruba di antemano pa e apoyo brinda pa varios aña caba y alaves nos kier a invita un y tur pa bin disfruta di un experencia culinario unico y di calidad na unda cu nos staff ta hopi entusiasma y prepara pa sirbi nos clientenan/bishitantenan.
Pelican Nest Seafood Grill ta habri su portanan Dialuna, 1 di Juni
ORANJESTAD – Pelican Nest Seafood Grill ta cla pa yamabo ‘Bon Bini’ y brinda su servicio culinario despues di a haci adaptacionnan necesario basa riba e protocol di higiena y salud presenta pa ATA y DVG segun e programa di Aruba Health & Happiness Code (HH-Code). E motibo tras di e


text:
Pakico un Censo?
KICO TA UN CENSO?
Un Censo ta un conteo general di poblacion y vivienda y ta wordo teni cada 10 aña segun principionan y recomendacionnan di Nacionan Uni. Durante di un Censo ta conta tur persona cu, riba un momento specifico den tempo (e momento di Censo), ta bibando na Aruba pa 1 aña of mas of tin e intencion di keda biba na Aruba pa un aña of mas. E aña aki, e momento di Censo lo ta diahuebs 1 di oktober 12:00 di marduga.
E aña aki, Oficina Central di Estadistica (CBS) ta organiza e di 6 Censo di Poblacion y Vivienda na Aruba.
PAKICO UN CENSO?
E meta principal di e Censo ta pa colecta datonan detaya, confiabel y di calidad halto pa por haya un bista di e desaroyonan cu a tuma lugar den nos poblacion den transcuro di e ultimo 10 aña. Datonan colecta durante di un Censo ta duna contesta riba cuatro pregunta cardinal: Ken nos ta, Cuanto nos ta, Unda nos ta biba y Con nos ta biba.
E Censo ta wordo organisa pa haya sa e cantidad exacto di habitante y vivienda y alabes pa haña un bista detaya di e caracteristicanan social y demografico di nos poblacion, manera edad, sexo, composicion di hogar, estado di salud y nivel di educacion.
Censo ta hopi importante pa nos pueblo, ya cu e datonan colecta ta yuda guia sector publico y priva, pa por planea a base di situacionnan real y actual den nos comunidad. Y alabez cu e cifranan actual bo por compara cu Censonan anterior.
Door di contribui na e Censo tur persona bibando na Aruba ta haya e oportunidad pa contribui na nan mesun bienestar, e bienestar di nan famia y tambe na e bienestar di henter nos comunidad.
KEN TA WORDO CONTA DURANTE DI E CENSO?
Un Censo por wordo compara cu un portret cu ta wordo saca di e habitantenan di Aruba. Tur esnan cu na e momento di saca e potret ta riba e potret ta wordo conta. Censo ta un conteo completo di un momento specifico den tempo di nos pais.
Tur persona cu ta biba 1 aña of mas na Aruba of tin e intencion di keda biba na Aruba pa 1 aña of mas lo wordo conta. Esaki ta conta pa tur hende sin tene cuenta nan estado legal. Esnan cu na momento di saca e potret ta den exterior pa motivo di vacacion of medico, tambe mester wordo conta.
Tur persona cu ta forma parti di nos comunidad, incluyendo esnan cu ta biba den institucionnan manera por ehempel casnan di cuido pa nos grandinan, como tambe esnan cu ta den KIA y esnan cu no tin lugar di biba, lo wordo conta.
Tur habitante di nos pais ta haya e chens di wordo inclui den e potret aki y pa asina por contribui na e bienestar di nos pais, BO PAIS.
KIKO TA WORDO PUNTRA?
E cuestionario di e Censo ta basa riba recomendacionan di Nacionnan Uni y ta contene topiconan cu pa Aruba ta actual y relevante. E preguntanan ta standarisa locual ta hasi posibel cu datonan colecta durante Censo 2020 por wordo compara cu e Censonan anterior y tambe cu Censonan cu ta wordo teni na otro paisnan na mundo.
E cuestionario di e Censo ta consisti di 3 parti principal: preguntanan tocante e composicion di e hogar, e caracteristicanan di e vivienda y e caracteristicanan di cada persona den e hogar. Preguntanan tocante migracion, salud, educacion, labor y entrada mester wordo yena pa cada persona den e hogar pa asina por haya un bista completo di tur persona bibando den hogarnan na Aruba.
Tur pregunta hasi durante di e Censo tin como meta pa duna contesta riba e cuatro preguntanan cardinal: Ken nos ta, Cuanto nos ta, Unda nos ta biba y Con nos ta biba. Solamente cu bo cooperacion, nos por contesta e preguntanan aki.
PREGUNTANAN TOCANTE VIVIENDA
Na unda nos ta biba y con nos ta biba? Ta importante pa haya un bista di e caracteristicanan di e viviendanan den cual hogarnan na Aruba ta biba. Por ehempel e cantidad di camber, e cantidad di baño y si e vivienda tin acceso na facilidadnan basico.
E cantidad di camber den un vivienda dividi door di e cantidad di persona cu ta biba den e vivienda ta indica por ehempel si e espacio cu e hogar ta biba aden ta adecua of limita. E calculacion aki ta parti di e asina jama “Better Life Index” of “Indice pa un Bida Miho”. Pa mas informacion bishita: http://www.oecdbetterlifeindex.org/
Pa entre otro por calcula e “Indice pa un Bida Miho” e cuestionario di e Censo ta inclui pregunta di e sorto di vivienda den cual hogarnan ta biba, por ehempel si e ta un cas, un apartamento of un otro sorto di vivienda. Tambe ta puntra si e vivienda ta e propiedad di e hogar of e ta na huur y cuanto tempo e hogar tin ta biba den e vivienda.
Otro preguntanan inclui den e cuestionario di e Censo ta e superficie total di e vivienda, si tin un cushina of un otro lugar pa cushina, si tin conexion di awa, coriente, telefoon y cable, y si e conexionnan aki ta habri.
E preguntanan aki ta esencial pa duna un bista completo di e caracteristicanan di viviendanan na Aruba. Durante di e escohencia di e preguntanan aki a tene na cuenta e recomendacionnan di Nacionnan Uni (UN) pa locual ta trata e preguntanan clave cu mester wordo inclui den e cuestionario di un Censo. Pa mas informacion, download e publicacion mas recien na: https://unstats.un.org/unsd/demographic-social/
Pa por tuma mihor decisionnan basa riba datonan actual e informacion di bo vivienda ta importante.
PREGUNTANAN TOCANTE COMPOSICION DI HOGAR
Ken nos ta y cuanto nos ta? Cambionan den e structura di e poblacion di Aruba y e composicion di hogarnan na Aruba ta hunga un rol importante den e bienestar economico y social di nos pais.
Pa por determina e composicion di e hogar mester identifica e relacion entre e personanan den e hogar. Pa e motibo aki ta puntra si tur persona den e hogar ta famia di otro, tambe door di matrimonio. Tambe ta puntra si e mama y e tata di e personanan den e hogar ta biba den e hogar y si e personanan ta biba cu un pareha riba un base duradero, sea casa of no casa. Tambe ta puntra e estado civil di cada persona cu ta 14 aña pariba.
Den e cuestionario di e Censo ta puntra tambe pa e sexo, edad, fecha di nacemento, pais di nacemento, y nacionalidad di cada persona den e hogar.
Tur e preguntanan aki hunto ta hasi cu CBS por determina e composicion di cada hogar na Aruba y tambe e structura di nos poblacion den edad, sexo y desendencia.
E preguntanan aki ta esencial pa por sigui di serca e desaroyonan social y demografico cu a tuma lugar na Aruba den e ultimo 10 aña y pa haci projeccionnan di e poblacion pa e proximo 20 aña. Pa mas informacion por download e siguiente publicacionnan:
PREGUNTANAN TOCANTE ESTADO DI MIGRACION
E poblacion di Aruba ta uno multicultural. E ta un mescla di personan cu ta bin for di diferente pais y cu tin diferente nacionalidad. Na Censo 2010 e poblacion tabata consisti di personanan procedente di 133 diferente pais y cu 96 diferente nacionalidad. Di esnan naci na Aruba, un tercera parti tabata tin por lo menos 1 mayor cu a nace den exterior.
Durante 10 aña a bin diferente desaroyo no solamente na Aruba si no tambe na otro paisnan na mundo cu tin un impacto riba e migracion pa y for di Aruba.
Cuanto persona naci na Aruba ta keda biba henter nan bida na Aruba? Cuanto ta bay y ta bin bek? Con largo un persona cu no ta naci na Aruba ta keda biba na Aruba? Esakinan ta preguntanan cu por wordo contesta cu e datonan colecta durante di e Censo.
Preguntanan tocante desendencia ta duna nos e oportunidad pa midi e diversidad cultural di nos poblacion. Bo kier haya sa mas? Coopera cu Censo.
PREGUNTANAN TOCANTE SALUD
E cuestionario di e Censo tambe ta contene preguntanan tocante salud general, limitacionnan físico y mental y necesidad di cuido. E preguntanan aki ta esencial ya cu, por ehempel, no tin fuente administrativo pa por determina cuanto hende na Aruba ta sufri di limitacionnan físico of mental. Den e caso aki, cada 10 aña e Censo ta brinda e oportunidad pa haya un bista detaya di personanan cu limitacion.
E preguntanan aki ta forma parti di e lista di preguntanan recomenda pa Nacionnan Uni (UN) y pa e “Washington Group on Disability Statistics” (http://www.washingtongroup-disability.com/).
E Censo tambe ta duna un bista completo di e cantidad di personanan cu mester di cuido y kizas no ta ricibi esaki. E ta sumamente importante pa haya sa mas di e gruponan vulnerabel aki den nos comunidad pa asina por brindanan e cuido y sosten cu nan merece.
PREGUNTANAN TOCANTE EDUCACION
Pakiko preguntanan tocante educacion? Durante di e Censo nos ta hasi 2 pregunta importante di educacion. Uno ta dirigi na esnan cu ta bayendo scol y e otro ta pa por midi e nivel mas halto di educacion di nos pueblo.
Educacion ta un di e temanan principal den e Censo ya cu educacion ta na e centro di e dasaroyo di un pais. Un pueblo bon educa ta forma e rikesa mas grandi di un pais.
Pa e motibo aki, e preguntanan di educacion ta dirigi na tur esnan cu ta bayendo un scol of cu ta siguiendo un educacion, incluyendo e baby di mas chikito cu ta bishita un creche, muchanan y hobennan cu ta bayendo un scol parti mainta, atardi of anochi y esnan cu ta sigui un educacion online.
Tambe nos ta colecta informacion valioso di e nivel di educacion di mas halto di nos poblacion, incluyendo di esnan cu ta forma parti di nos forza laboral. Cu e datonan aki, por determina den cual ramonan di estudio nos tin suficiente persona bon educa y den cual ramonan falta conocemento. E informacion aki ta yuda stipula maneho pa por yega na un pueblo bon educa cu por carga e desaroyo economico di nos pais pa e añanan nos dilanti.
E preguntanan di educacion a wordo selecciona a base di recomendacionnan di Nacionnan Uni (UN) y di UNESCO. Pa mas informacion, download e recomendacionnan di Nacionnan Uni: https://unstats.un.org/unsd/demographic-social/Standards-and-Methods/files/ of bishita e website di UNESCO: http://uis.unesco.org/
PREGUNTANAN TOCANTE UZO DI ICT
Pakiko preguntan di uzo di technologia den un Censo? Technologia por mehora e calidad di bida di ser humano ya cu e por wordo uza como medio pa siña y educa, pa keda den contacto cu otro y pa duna y ricibi informacion. Mirando e rapidez di e desaroyonan den e mundo technologico, e ta hopi importante pa midi e desaroyonan cu ta tuma lugar na Aruba riba e tereno aki.
Den e cuestionario di e Censo nos a inclui preguntanan tocante e acceso na internet, e uzo di internet pa scol y pa trabao y e acceso na aparatonan cu ta wordo uza pa bay online. E datonan aki ta cada biaha mas importante, sigur si tene na cuenta cu e COVID-19 a forza nos pa bay mas y mas den direccion di haci trabaonan online y for di cas y tambe sigui lesnan di scol online.
E preguntanan di ICT inclui den e cuestionario di Censo 2020 tin tambe como meta pa calcula indicadornan di e Union di Telecomunicacion Internacional (ITU). Pa mas informacion, bishita: https://www.itu.int/en/ITU-D/Statistics/Pages/publications/wtid.aspx
PREGUNTANAN TOCANTE LABOR Y ESTADO DI EMPLEO
Fuera di e pregunta “Cuanto nos ta” tin e necesidad di contesta e pregunta “Ken nos ta” den termino di por ehempel edad, sexo, educacion y tambe estado di empleo. Pa e motibo aki, durante di e Censo, nos ta puntra tur persona di 14 aña pariba si nan a traha den e siman prome cu e Censo of no.
Na esnan cu a traha, nos ta puntra e tipo di trabao cu nan a eherce como tambe e nomber y ubicacion di e negoshi, compania of instancia na unda nan a traha. Di e forma aki nos por haya un bista completo di e forza laboral di Aruba como tambe di e distribucion di ocupacionan y industrianan na Aruba.
Na esnan cu no a traha, nos ta puntra si nan ta buscando trabao y tambe cual ta e motibonan principal pa nan ta sin trabao. Di e forma aki nos por haya un bista tambe di e magnitud di e situacion di desempleo na Aruba como tambe di esnan cu pa un motibo of otro no ta activo riba nos mercado laboral.
Datonan di nos forza laboral ta sumamente importante ya cu e ta duna un bista di e desaroyonan economico y social di nos pais.
E preguntanan di labor inclui den e cuestionario di Censo 2020 ta sigui e standard internacional di e Organisacion Internacional di Labor (ILO). Pa mas informacion, bishita: https://www.ilo.org/global/standards/introduction-to-international-labour-standards/lang–en/index.htm
PREGUNTANAN TOCANTE ENTRADA
Un di e metanan principal di un Censo ta pa colecta datonan detaya di e situacion socio-economico di personanan y hogarnan na Aruba. Pa haci esaki posibel, e formulario di Censo 2020 ta inclui preguntanan riba e entrada cu cada persona den e hogar ta ricibi, sea for di su trabao principal of for di otro fuente di entrada. E datonan aki ta yuda determina e estado di bienestar economico como tambe e estado di pobresa di hogarnan na Aruba.
Datonan di e situacion socio-economico actual di nos poblacion ta esencial.
Pa mas informacion riba con pa uza e data tocante entrada pa calcula e situacion di vivienda socio-economico, bishita e siguiente websites nan:
of download e siguiente publicacion:


text:
AZV ta lamenta e postura di HAVA den pandemia:
Mediante e comunicado aki, Organo Ehecutivo(OE) AZV ta desea di informa su aseguradonan cu OE AZV a haci su maximo esfuerso pa convence dokternan di cas pa bou di e circunstancianan dificil cu nos pais y e fondo di AZV ta pasando aden pa no aplica e medida di un ora menos di servicio pa nos aseguradonan. Lamentablemente e ultimo carta dia 5 di april di e Asociacion di Dokternan Di Cas (HAVA) ta mustra cu dokternan di cas no tin comprension pa e situacion. Por lo tanto OE AZV ta contemplando pa aplica e clausula di boet cu tin den e acuerdo entre dokternan di cas y ta contemplando pa acerca corte riba e impase entre dokternan di cas y OE AZV.
Situacion dificil pa tur
E pandemia di coronavirus a causa un situacion sumamente dificil pa tur hende riba Aruba y tambe pa OE AZV. E pandemia a resulta den efectonan negativo grandi riba salario di e gran mayoria di e forsa laboral di Aruba, poniendo tambe cu e entradanan di e fondo di AZV a cay drasticamente resultando den un aumento di e contribucion di Pais Aruba den e fondo. Pais Aruba den su afan pa garantisa cu e por cumpli cu su obligacionnan na entre otro e fondo di AZV a yega na un acuerdo cu Hulanda. Parti di e acuerdonan ta cu mensualmente lo mester reduci e gastonan di AZV cu un promedio di 5 miyon florin. Basa riba e palabracion aki AZV a ricibi un instruccion pa retene 5,5% di e tarifa- y presupuestonan di e dunadonan di cuido.
Aplicacion 5,5%
Desde 1 di juli 2020 AZV ta aplicando e 5,5% riba e tarifa di abonnement di e dokternan di cas. Pa februari, maart y april AZV a ricibi instruccion pa aplica 2,2%. Den lus di e retencion aki Organo Ehecutivo AZV a keda sorprendi pa e carta di dia 23 di februari 2021 di e Asociacion di Dokternan Di Cas di Aruba (HAVA) caminda nan ta menasa AZV cu si no cumpli cu nan exigencia di adaptacion di e tarifa di abonnement entrante 1 di maart 2021, dokternan di cas lo cuminsa traha 1 ora menos entrante 1 di maart 2021. E exigencia di HAVA ta basicamente un aumento di un 15% di e tarifa.
Peticion no realistico
Dia 26 di februari OE AZV ta informa HAVA cu cumplimento cu nan exigencianan na e momento aki no ta realistico. Esaki en bista di e acuerdo entre Aruba y Hulanda pa loke ta reduccion di gastonan. Dia 1 di april HAVA ta reacciona mediante su abogado y ta cuestiona e legalidad di e retencion di 5,5% y ta indica cu si no yega na un acuerdo cu e dokternan di cas, entrante 1 di april e dokternan di cas lo cuminsa duna un ora menos di servicio na e aseguradonan di AZV.
Sentencia den caso WEB NV
OE AZV a warda e sentencia den e caso di trahadornan di WEB NV y e compania. Dia 22 di maart OE AZV ta reacciona mediante su abogado y ta mustra basa riba entre otro e sentencia cu e retencion ta den cuadro di ley. Un biaha mas OE AZV ta subraya e importancia di cumplimento cu e condicionnan mara na e sosten di likides pa garantisa cu AZV por cumpli cu pagonan di e dunadonan di cuido. Ademas a mustra cu e situacion economico di Aruba ta impone su retonan financiero riba e fondo di AZV y un aumento di tarifa pa dokternan di cas no ta posibel tanten e situacion permanece asina.
Anuncio 1 di April di HAVA
Dia 1 di april OE AZV ta tuma nota di a anuncio publico di HAVA cu entrante e fecha ey dokternan di cas ta duna un ora menos di servicio na e aseguradonan di AZV. Mediante abogado, OE AZV ta informa HAVA cu OE AZV no ta acepta e un ora menos di servicio pa su aseguradonan y ta anuncia cu lo aplica e sancionnan cu tin den e acuerdo cu e dokternan di cas y ademas no ta exclui cu lo cuminsa un kort geding.
Reaccion di HAVA
Dia 5 di april e abogado di HAVA ta reacciona sin ta recapacita manteniendo e exigencia di aumento di tarifa y cuestionando e legalidad di e retencion. Mester subraya cu OE AZV ta reconoce e contribucion grandi cu e dokternan di cas a bin ta dunando den e pandemia. OE AZV a trata na duna un compensacion extra tambe pa e esfuersonan aki te con leu e situacion financiero a permiti. Pero tambe OE AZV mester keda responsabel den su maneho y garantisa bou e circunstancianan actual cu e fondo di AZV por keda ricibi e sosten di likides manera palabra entre Aruba y Hulanda.
Kico por sosode sin sosten di Hulanda?
Sin e sosten aki por yega e momento cu e fondo no por paga. Despues di evalua e interes di nos aseguradonan, e interes di e fondo y e interes di Pais Aruba, OE AZV ta keda para ariba cu no ta acepta e un ora menos di servicio pa su aseguradonan. Mas aun awor cu den cuadro di solidaridad cu nos isla ruman Curaçao, dokter Horacio Oduber Hospital a cuminsa duna un man, no por acepta menos ora di servicio. Mas aleu, si considera cu e retencion di 5,5% pa dokternan di cas ta representa un promedio di 1.900 florin pa luna menos na entrada, ta dificil pa comprende cu no por ta solidario cu e comunidad pa e suma aki. OE AZV ta keda habri semper pa dialoga y habri pa cuminsa traha pa e periodo post Covid. OE AZV lo keda informa su aseguradonan di e desaroyonan riba e tereno aki.


text:
ORANJESTAD, Aruba 26 di Maart 2014: E Proyecto Auto-Estima Aruba (PAEA) tin apenas un luna y mey cu a cuminza cu e certificacion di un grupo nobo di participante kendenan lo bira e futuro asistentenan di e proyecto.
E personanan cu ta participando den e training aki ta pasando den diferente fase pa asina yega na nan meta, cual lo sosode na April 2015.
Actualmente e Proyecto Auto-Estima Aruba ta wordo organiza door di ELKA & Associates NV y na e momentonan aki e ta den un fase hopi avanza unda tin guia personal pa personanan di tur edad como tambe grupal.
Na 2011, Abigael Arends a tuma over e Proyecto Auto-Estima Aruba. Siguiendo e legado cu su mama Lucy Arends (QEPD) Arends a laga p’e di continua cu e Proyecto Internacional di Auto-Estima Aruba.
Hopi comentario positivo ta ser scucha di PAEA. Ferdinandus Vasco ta un di e participantenan di e programa aki. Vasco ta trahando na Colegio EPI y el a laga sa cu e tempo cu el a tende di e proyecto e mes tabata den un proceso pa supera traumanan den bida, descubri e ser cu e ta actualmente y encontra su mes.
Ora cu el a cuminza cu e programa e tabata tin hopi expectativa ya cu el a haya sa cu e proyecto aki na Aruba a cuminza cu un persona mundialmente reconoci cu ta Bob Mandel y cu e lider Abigael Arends tin contactonan hopi importante na nivel internacional cu ta aporta na e proyecto aki.
“Basicamente mi a expect hopi den e sentido cu mi por a sinti cu tabata tin hopi pa ricibi. Tabata tin hopi pa siña di dje”, Ferdinandus Vasco a manifesta.
El a keda hopi entusiasma di tende con ELKA & Associates NV ta envolvi den proyectonan den bario, di hubentud y Let’s Talk atendiendo e problema di gang den nos comunidad.
Segun Vasco, e ta un persona cu ta hopi den contacto cu hobennan door di su trabao como docente y como parti di e personal di Colegio EPI. Eynan e por wak unda e retonan ta y unda e dolornan ta sinta.
Casi dos luna a pasa cu Ferdinandus Vasco a bira parti di e Proyecto Auto-Estima Aruba y el a laga sa cu e ta sinti “emocionalmente mas light, liber y mas na paz cu mi mes. Bo ta wak cada caso diferente, bo ta siña hopi mas e pasonan di tolerencia, di acepta bo mes y otronan como persona. Aworaki mi por sinti un energia mas positivo y bo ta bira hopi mas aware di cierto cosnan”.
Su meta aworaki ta pa finaliza cu e certificacion completamente y sigui bay conferencianan como tambe aporta na Elka & Associates na e diferente proyecto cu nan tin tanto local como internacionalmente. “Mi kier sigui empower mi mes y sigui habri mi mes, crece no solamente personal pero riba un nivel profesional tambe”.
Ferdinandus su mensahe pa esnan cu ainda no conoce di e proyecto aki ta pa tuma e corahe y haci’e. “Just do it, den e sentido cu hopi biaha bo tin miedo di cambionan den bo bida. Loke mi a siña tambe ta cu nos tur tin cierto cosnan di nos pasado cu ta doloroso, hopi trauma cu inconcientemente nos no ta realiza cu nan tin efecto riba nos persona y tambe riba con nos ta anda cu nos yiu, famia, pareha, coleganan, etc”.
Mester tuma e pasonan pa e sanacion, cual ta bay hiba bo na ser un mihor persona y pa tuma e mihor pasonan den bida, el a agrega.Finalmente, Ferdinandus Vasco a expresa cu e tin solamente cosnan positivo pa bisa di e Proyecto Auto-Estima Aruba y e ta conseha tur hende pa tuma e oportunidad ey di duna bo mes e chens pa ta parti di un proyecto asina.
E trayecto pa yega na un certificacion ta di un promedio di dos aña intensivo, incluyendo e parti pa ta un lider. Abigael Arends ta un persona certifica pa duna e lesnan aki y ta combina e lesnan cu e parti di conocimento y experiencia, cual ta hopi importante pa yega na e certificacion.
Actualmente Abigael Arends ta directora di ELKA & Associates NV y lider di e Proyecto Internacional di Auto-Estima Aruba. Esnan interesa den e proyecto aki por contacta Abigael Arends atravez di info@elka-aruba.com.


text:
Dia 30 di juni proximo ta bira e fecha final pa entrega ‘verzamelloonstaat’ y ‘verzamelstaat opgaaf derden’ di aña 2019
ORANJESTAD – Departamento di Impuesto ta participa cu ta prolonga e termino pa entrega e lista colectivo di salario (verzamelloonstaat) y e lista colectivo di pago na tercera persona (verzamelstaat opgaaf derden) di aña 2019. E fecha final di entrega tawata 31 di januari 2020 y awor esaki a bira 30 di juni 2020.
A extende e periodo den cuadro di digitalisacion di e procesonan cu Departamento di Impuesto ta implementando. Entrante 1 di mei e contribuyentenan lo por entrega e listanan menciona den forma digital via e portal online ‘BO impuesto’. E clientenan cu mientrastanto tin e listanan cla y ta desea pa entrega nan, por haci esaki libremente na e manera tradicional esta pa medio di e formulario di papel (cu USB-stick).
Gerencia di Departamento di Impuesto
23 di januari 2020